## Pravilnik o zvanjima i svjedodžbama o osposobljenosti pomoraca

### NN 50/2007 (17.5.2007.), Pravilnik o zvanjima i svjedodžbama o osposobljenosti pomoraca

# MINISTARSTVO MORA, TURIZMA, PROMETA I RAZVITKA

**1673**

Na temelju članka 1021. stavka 3. alineje 8. Pomorskog zakonika (»Narodne
novine«, br. 181/2004) i članka 51. stavak 1. alineja 1. Zakona o sigurnosnoj
zaštiti trgovačkih brodova i luka otvorenih za međunarodni promet (»Narodne
novine«, br. 48/2004), ministar mora, turizma, prometa i razvitka donosi

## PRAVILNIK

### O ZVANJIMA I SVJEDODŽBAMA O OSPOSOBLJENOSTI POMORACA

Dio prvi
UVODNE ODREDBE

Članak 1.

Ovim se Pravilnikom propisuju zvanja, stručna sprema, ispitni programi, programi
izobrazbe, uvjeti i načini stjecanja svjedodžbi o osposobljenosti i dopunskoj
osposobljenosti zapovjednika broda, upravitelja stroja, časnika i drugih članova
posade pomorskih brodova (u nastavku teksta »pomorci«), uvjeti i načini
stjecanja svjedodžbi o osposobljenosti za sigurnosnu zaštitu luke, broda i
brodarske kompanije,uvjeti i način priznavanja, obnove, zamjene i oduzimanja
svjedodžbi, uvjete koje moraju zadovoljavati visokoškolske i srednjoškolske
ustanove koje obrazuju prustupnike za stjecanje svjedodžbi o osposobljenosti i
dopunskoj osposobljenosti, uvjete koje moraju zadovoljavati pravne osobe koje
obavljaju izobrazbu pomoraca, uvjete koje moraju zadovoljavati ispitivači i
članovi ispitnih povjerenstava, postupak i način izdavanja suglasnosti za
ustanove koje obrazuju pristupnike za stjecanje svjedodžbi o osposobljenosti i
dopunskoj osposobljenosti, postupak i način izdavanja dopusnica za održavanje
izobrazbe pomoraca, te način utvrđivanja naknade koju plaćaju pravne osobe
ovlaštene za održavanje izobrazbe pomoraca.

Članak 2.

Pojedini izrazi upotrijebljeni u ovom Pravilniku imaju sljedeća značenja:
– *»brzo plovilo«* označuje plovilo kako je definirano Pravilom 1, poglavlja X.,
Konvencije SOLAS 1974., s izmjenama i dopunama;
– *»časnik«* označuje člana posade broda odgovornog za plovid­benu, strojarsku ili
radiostražu, koji je za takvu dužnost osposobljen sukladno s odredbama Dijela
trećeg ovoga Pravilnika;
– »dopunska osposobljenost« su ovlasti pomorca za obav­ljanje stanovitih
posebnih dužnosti kako je u odgovarajućoj svjedodžbi naznačeno;
– *»drugi časnik stroja«* označuje časnika stroja, prvog do upravitelja stroja,
koji preuzima dužnost upravitelja u slučaju da tu dužnost upravitelj stroja ne
može obavljati;
– *»GMDSS«* označuje Svjetski pomorski sustav pogibli i sigurnosti;
– *»IMO«* označuje Međunarodnu pomorsku organizaciju;
– *»obrazovanje«* označuje stjecanje znanja i vještina u sklopu redovnog
školovanja;
– *»izobrazba«* označuje stjecanje znanja i vještina putem uvježbavanja i
svladavanja stručnih programa posebne namjene, propisanih ovim Pravilnikom;
– *»međunarodna oznaka«* ili *»STCW oznaka«* je skup arapskih i rimskih brojeva za
raspoznavanje pojedinih ovlasti u brod­skim službama, sukladno Međunarodnoj
konvenciji o standardima za izobrazbu, izdavanjem svjedodžaba i držanjem straže
pomoraca, 1978., kako je izmijenjena i dopunjena i Pravilnikom STCW;
– *»Ministarstvo«* jest ministarstvo ovlašteno za poslove pomorstva;
– *»odgovarajuća svjedodžba o osposobljenosti«* znači ispravu, izdanu i ovjerenu u
skladu s odredbama ovoga Pravilnika, kojom se dokazuje osposobljenost, te kojom
se njezin zakoniti posjednik ovlašćuje da obavlja određene poslove na razini
naznačenih odgovornosti, za vrijeme dok je ukrcan na brodu određene vrste,
tonaže, te snage porivnih strojeva. Svjedodžba o osposobljenosti je svjedodžba o
osnovnoj ili dopunskoj osposobljenosti.
– *»ograničenje«* znači smanjenje ovlasti pomorca za obavljanje određenih poslova,
odnosno za službu na brodu, određene veličine, snage porivnog stroja, posebne
namjene ili svojstava, koje se iskazuje u njegovoj svjedodžbi o osposobljenosti;
– *»plovidbena služba«* znači službu na brodu koja je uvjet za izdavanje
svjedodžbe o osposobljenosti, odnosno dopunske osposobljenosti;
– *»pomorsko učilište«* je pravna osoba koja temeljem suglasnosti ili dopusnice
Ministarstva obavlja naobrazbu i/ili izobrazbu za stjecanje svjedodžbe o
osposobljenosti;
– *»porivna snaga«* je ukupna najveća trajna snaga svih glavnih porivnih strojeva
kako je naznačena u Upisnom listu ili drugom službenom dokumentu broda;
– *»potvrdnica o završenoj izobrazbi«* označava ispravu kojom pomorsko učilište
potvrđuje da je na ispravi naznačeni polaznik s uspjehom završio propisanu
izobrazbu, u propisanom trajanju, sukladno s propisanim programom;
– *»prvi časnik palube«* označava časnika palube, prvog do zapovjednika, koji
preuzima dužnost zapovijedanja brodom, u slučaju da zapovjednik tu dužnost ne
može obavljati;
– *»roro putnički brod«* znači putnički brod s prostorima za vozila (roro terete)
ili prostorima posebnih vrsta, kako je utvrđeno Međunarodnom konvencijom o
sigurnosti ljudskih života na moru 1974., s izmjenama i dopunama;
– *»tanker«* označava tanker za kemikalije, brod za ukapljene plinove i tanker za
ulje;
– *»upravitelj stroja«* označava najvišeg časnika odgovornog za poriv broda, kao i
za rad i održavanje strojnih i električkih postrojenja na brodu;
– *»zapovjednik broda«* označava osobu koja zapovijeda brodom
– *»prekobrojni časnik«* je časnik palube ili stroja koji tijekom plovidbene
službe obavlja samo dio djelatnosti svoje službe, kao primjerice časnik izvan
službe, časnik odgovoran za teret i dr.
– *»radiooperater«* je osoba koja ima valjanu svjedodžbu izdanu ili priznatu od
Ministarstva sukladno odrebama ovog Pravilnika i Radio Pravilnika
– *»radijska pravila«* su radijska pravila kako ih je donijela Svjetska
administrativna konferencija za mobilnu radijsku službu, u valjanom izdanju
– *»STCW Konvencija«* je Međunarodna konvencija o standardima izobrazbe, izdavanju
svjedodžbi i držanju straže pomoraca 1978., kako je izmijenjena i dopunjena
– *»STCW Pravilnik«* je Pravilnik o izobrazbi, izdavanju svjedodžbi i držanju
straže pomoraca kako je usvojen Rezolucijom 2 Konferencije država stranaka STCW
Konvencije iz 1995. g. kako je izmijenjen i dopunjen.

Članak 3.

(1) Na zahtjev pomorca izdat će mu se svjedodžba o osposobljenosti za obavljanje
poslova iste službe, ali nižeg zvanja od zvanja koje posjeduje, a sukladno
tablicama iz Priloga F koji je sastavni dio ovog Pravilnika.
(2) Svjedodžba o osposobljenosti iz stavka 1. ovog članka izdaje se s valjanosti
koja odgovara valjanosti svjedodžbe temeljem koje se izdaje.

Članak 4.

(1) Svjedodžbe o osposobljenosti iz Dijela Trećeg, Glave II., III., IV. I VI.
ovoga Pravilnika sadrže i ovjeru kojom se pomorac ovlašćuje obavljati brodske
djelatnosti na onim dužnostima i razinama odgovornosti, uz moguća ograničenja,
međunarodnu ili drugu propisanu oznaku, te rok valjanosti, kako je u toj ispravi
naznačeno.
(2) Pomorac je dužan tijekom službe na brodu držati izvornik svjedodžbe na
brodu.
(3) Obrazac svjedodžbi o osposobljenosti pomoraca propisan je u Prilogu A koji
je sastavni dio ovog Pravilnika.
(4) Svjedodžba o osposobljenosti pomoraca, uz izvorni tekst na hrvatskom jeziku,
mora sadržavati i usporedni prijevod na engleskom jeziku.

Dio drugi
ZVANJA I SVJEDODŽBE O OSPOSOBLJENOSTI POMORACA

Članak 5.

Pomorci se osposobljavaju, te stječu svjedodžbe o osposobljenosti za obavljanje
ovih brodskih djelatnosti:
1. plovidba
2. rukovanje i slaganje tereta
3. upravljanje poslovima na brodu i skrb za osobe na brodu
4. brodsko strojarstvo
5. elektrotehnika, elektronika i tehnika upravljanja
6. održavanje i popravci
7. radioveze.

Članak 6.

(1) Zvanja pomoraca u službi palube su:
– zapovjednik broda,
– prvi časnik palube,
– časnik plovidbene straže,
– član plovidbene straže.
(2) Zapovjednik broda, prvi časnik palube i časnik plovidbene straže
osposobljavaju se za obavljanje sljedećih djelatnosti: plovidba, rukovanje i
slaganje tereta, te upravljanje poslovima na brodu i skrb za osobe na brodu.
(3) Član plovidbene straže osposobljava se za obavljanje djelatnosti plovidbe.
(4) Pomorac u službi palube može steći sljedeće svjedodžbe o osposobljenosti:
– zapovjednik broda od 3000 BT ili većeg (STCW II/2, točke 12);
– prvi časnik palube na brodu od 3000 BT ili većem (STCW II/2, točke 11);
– zapovjednik broda do 3000 BT (STCW II/2, točke 32);
– prvi časnik palube na brodu do 3000 BT (STCW II/2, točke 31);
– časnik plovidbene straže na brodu od 500 BT ili većem (STCW II/1);
– zapovjednik broda do 500 BT u maloj obalnoj plovidbi (STCW II/3, točka 2);
– časnik plovidbene straže na brodu do 500 BT u maloj obalnoj plovidbi (STCW
II/3, točka 1);
– član posade koji čini dio plovidbene straže (STCW II/4);
– zapovjednik broda do 200 BT u nacionalnoj plovidbi (HR III/14);
– zapovjednik broda do 50 BT u nacionalnoj plovidbi (HR III/13);
– zapovjednik ribarskog broda u velikoj obalnoj plovidbi (R-HR VI/4);
– časnik odgovornog za plovidbenu stražu na ribarskom brodu u velikoj obalnoj
plovidbi (R-HR VI/3);
– zapovjednik ribarskog broda u maloj obalnoj plovidbi (R-HR VI/2);
– zapovjednik ribarskog broda u nacionaloj plovidbi i ZERP-u (R-HR VI/1).

Članak 7.

(1) Zvanja pomoraca u službi stroja su:
– upravitelj stroja,
– drugi časnik stroja,
– časnik plovidbene straže u strojarnici,
– član plovidbene straže u strojarnici.
(2) Upravitelj stroja, drugi časnik stroja i časnik plovidbene straže u
strojarnici, osposobljavaju se za obavljanje sljedećih djelatnosti: brodsko
strojarstvo, elektrotehnika, elektronika i tehnika upravljanja, upravljanje
poslovima na brodu i skrb za osobe na brodu i održavanje i popravci.
(3) Član posade koji čini dio plovibene straže u strojarnici osposobljava se za
djelatnosti brodskog strojarstva.
(4) Pomorac u službi stroja može steći sljedeće svjedodžbe o osposobljenosti:
– upravitelj stroja na brodu sa strojem porivne snage od 3000 kW ili jačim (STCW
III/2, točka 2);
– drugi časnik stroja na brodu sa strojem porivne snage od 3000 kW ili jačim (STCW
III/2, točka 1);
– drugi časnik stroja na brodu sa strojem porivne snage do 3000 kW (STCW III/3);
– upravitelj stroja na brodu sa strojem porivne snage do 3000 kW (STCW III/3);
– časnik stroja odgovoran za stražu u strojarnici sa strojem porivne snage od
750 kW ili jačim (STCW III/1);
– član posade koji čini dio plovidbene straže u strojarnici (STCW III/4);
– upravitelj stroja na brodu sa strojem porivne snage do 1000 kW u nacionalnoj
plovidbi (HR III/26);
– časnik stroja na brodu sa strojem porivne snage do 1000 kW u nacionalnoj
plovidbi (HR III/25);
– upravitelj stroja na brodu sa strojem porivne snage do 500 kW u nacionalnoj
plovidbi (HR III/24);
– upravitelj stroja na ribarskom brodu sa strojem porivne snage do 1500 kW (R-HR
VI/7)
– časnik stroja odgovornog za stražu u strojarnici na ribarskom brodu sa strojem
porivne snage do 1500 kW (R-HR VI/6);
– upravitelj stroja na ribarskom brodu sa strojem porivne snage do 500 kW (R-HR
VI/5);

Članak 8.

(1) Zvanja pomoraca u GMDSS-radioslužbi su:
– radioelektroničar
– radiooperater.
(2) Radioelektroničar se osposobljava za obavljanje sljedećih djelatnosti na
brodu: radioveze i održavanje i popravci.
(3) Radiooperater se osposobljava za obavljanje sljedeće djelatnosti na brodu:
radioveze.
(4) Pomorac s odgovarajućim zvanjem u GMDSS-radioslužbi može steći sljedeće
svjedodžbe o osposobljenosti:
– radioelektroničar I. klase (STCW IV/2, točka 1);
– radioelektroničar II. klase (STCW IV/2, točka 2);
– radiooperater s općom ovlasti (STCW IV/2, točka 3);
– radiooperater s ograničenom ovlasti (STCW IV/2, točka 4)
– VHF DSC radiooperater (CEPT 31-04E).
(5) Pomorac sa svjedodžbom o osposobljenosti za radioelektroničara I. ili II.
klase može obavljati poslove održavanja i popravaka GMDSS uređaja i opreme ako
brod koristi način održavanja na brodu.

Članak 9.

(1) Brodske djelatnosti iz članka 5. ovoga Pravilnika mogu se obavljati na
upravljačkoj, radnoj i pomoćnoj razini odgovornosti.
(2) Upravljačka razina odgovornosti povezuje se uz zvanje zapovjednika broda,
prvoga časnika palube, upravitelja stroja i drugoga časnika stroja, odnosno uz
upravljanje svim ili pojedinim točno utvrđenim djelatnostima na brodu.
(3) Radna razina odgovornosti povezuje se uz zvanje časnika odgovornog za
plovidbenu stražu ili stražu u strojarnici, radioelektroničara i radiooperatera
na brodu.
(4) Pomoćna razina odgovornosti povezuje se uz zvanje člana posade broda koji
čini dio plovidbene straže ili straže u strojarnici.
(5) Razina odgovornosti, povezana uz dužnosti na brodu, naznačuje se u
odgovarajućoj svjedodžbi o osposobljenosti.

Dio treći
OSNOVNE OSPOSOBLJENOSTI

Glava I.
Upoznavanje Osnova sigurnosti

Članak 10.

(1)Prije preuzimanja dužnosti na brodu, sve osobe koje obavljaju poslove na
brodu u bilo kojem svojstvu, moraju svladati poseban program izobrazbe o
postupcima u slučaju opasnosti na brodu (STCW AVI/1), sukladno programu iz
Priloga D koji je sastavni dio ovog Pravilnika.
(2) Program iz stavka 1. ovog članka dužna je provoditi brodarska kompanija na
čiji brod se ukrcava osoba iz stavka 1. ovog članka.
(3) Osobama koje s uspjehom savladaju program iz stavka 1. ovog članka,
kompanija izdaje odgovarajuću potvrdnicu.

*Temeljna sigurnost*
Članak 11.

(1) Članovi posade kojima se na brodu povjeravaju poslovi glede sigurnosti i
sprečavanja onečišćenja, moraju prije prvog ukrcaja svladati posebne programe i
položiti ispit temeljne sigurnosti na brodu (STCW A-VI/1), sukladno programu iz
Priloga D koji je sastavni dio ovog Pravilnika:
– osobno preživljavanje;
– osnovna prva pomoć;
– protupožarna zaštita;
– osobna sigurnost i društvena odgovornost.
(2) Program izobrazbe i ispit iz stavaka 1. ovoga članka nisu dužne svladati
osobe koje su tim programom ovladale i ispit položile u tijeku srednjoškolskog
ili visokoškolskog obrazovanja.

Glava II.

Služba palube

Članak 12.

**(1) Svjedodžbu o osposobljenosti za zapovjednika broda do 50 BT u nacionaloj
plovidbi (HR III/13) stječe pomorac koji:**– ima najmanje šest mjeseci plovidbene službe u svojstvu člana posade koji čini
dio plovidbene straže; ili ima najmanje 6 mjeseci plovidbene službe na hrvatskim
javnim brodovima;
– ima posebnu izobrazbu o rukovanju radarskim uređajem sukladno programu iz
Priloga D i položen ispit sukladno iz Priloga C koji je sastavni dio ovog
Pravilnika;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 13.

**(1) Svjedodžbu o osposobljenosti za zapovjednika broda do 200 BT u nacionalnoj
plovidbi (HR III/14)** stječe pomorac koji:
– ima najmanje 18 godina života;
– je završio osnovno obrazovanje i posebnu izobrazbu, sukladno s programom iz
Priloga D koji je sastavni dio ovog Pravilnika;
– ima posebnu izobrazbu o rukovanju radarskim uređajem sukladno programu iz
Priloga C koji je sastavni dio ovog Pravilnika;
– položi ispit za stjecanje takve svjedodžbe, sukladno s programom iz Priloga C
koji je sastavni dio ovog Pravilnika;
– ima najmanje 24 mjeseca plovidbene službe, od čega najmanje 12 mjeseci
plovidbene službe u svojstvu člana posade koji čini dio plovidbene straže ili u
svojstvu zapovjednika broda do 50 BT u nacionalnoj plovidbi ili 24 mjeseca
plovidbene službe na hrvatskim javnim brodovima;
– udovoljava propisanim zdravstvenim uvjetima.
(2) Program posebne izobrazbe iz stavka 1. alineje 3. ovog članka nisu dužne
savladati osobe sa završenom srednjom ili visokom naobrazbom nautičkog smjera.
(3) Svjedodžba iz stavka 1. ovoga članka ima valjanost bez vremenskog
ograničenja.

Članak 14.

**(1) Svjedodžbu o osposobljenosti za člana posade koji čini dio plovidbene straže
(STCW II/4)**, stječe pomorac koji:
– ima najmanje 16 godina života;
– je završio osnovno obrazovanje i posebnu izobrazbu, sukladno programu iz
Priloga D koji je sastavni dio ovog Pravilnika;
-– ima posebnu izobrazbu za program temeljne sigurnosti na brodu sukladno
Programu iz Priloga D koji je sastavni dio ovog Pravilnika;
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika;
– ima najmanje 6 mjeseci plovidbe u službi palube;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 15.

**(1) Svjedodžbu o osposobljenosti za časnika odgovornog za plovidbenu stražu na
brodu do 500 BT u maloj obalnoj plovidbi (STCW II/3),** stječe pomorac koji:
– ima najmanje 18 godina života;
– je završio osnovno obrazovanje i posebnu izobrazbu, sukladno programu iz
Priloga D koji je sastavni dio ovog Pravilnika;
– ima posebnu izobrazbu o rukovanju radarskim uređajem sukladno programu iz
Priloga D koji je sastavni dio ovog Pravilnika;
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika;
– ima najmanje 36 mjeseci plovidbene službe u službi palube;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 16.

**(1) Svjedodžbu o osposobljenosti za zapovjednika broda do 500 BT u maloj obalnoj
plovidbi (STCW II/3),** stječe pomorac koji:
– ima najmanje 20 godina života;
– ima najmanje 12 mjeseci plovidbene službe u svojstvu časnika odgovornog za
plovidbenu stražu na brodu;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 17.

**(1) Svjedodžbu o osposobljenosti za časnika plovidbene straže na brodovima od
500 BT ili većima (STCW II/1),** stječe pomorac koji:
– ima najmanje 18 godina života;
– je završio srednjoškolsko obrazovanje nautičkog smjera u trajanju od najmanje
4 godine, u kojem su obuhvaćeni najmanje sadržaji sukladno programu iz dijela
A-II/1 STCW Pravilnika ili
– je odslušao i položio sve ispite prve dvije godine preddiplomskog sveučilišnog
studija nautičkog smjera u kojima su obuhvaćeni najmanje sadržaji iz dijela
A-II/1 STCW Pravilnika, ili
– je završio preddiplomski studij nautičkog smjera u trajanju od tri godine u
kojima su obuhvaćeni najmanje sadržaji sukladno programu iz dijela A-II/1 STCW
Pravilnika;
– položi ispit za stjecanje takve svjedodžbe, sukladno programu iz Priloga C
ovoga Pravilnika;
– ima najmanje 12 mjeseci plovidbene službe kao vježbenik palube, od čega
najmanje 6 mjeseci plovidbene službe mora biti ostvareno na brodovima od 3000 BT
ili većima u međunarodnoj plovidbi;
– udovoljava propisanim zdravstvenim uvjetima.
(2) Pristupnik za stjecanje svjedodžbe iz stavka 1. ovog članka, koji u tijeku
obrazovanja nije ovladao programima iz Dodatka D, dio D2, D6B, D12, D17, D19,
dužan je prije pristupanja ispitu iz stavka 1. alineje 5. ovog članka savladati
odnosne programe.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 18.

**(1) Svjedodžbu o osposobljenosti za prvoga časnika palube na brodu do 3000 BT
(STCW II/2),** stječe pomorac koji:
– udovoljava uvjetima za stjecanje svjedodžbe iz članka 17. ovog Pravilnika;
– ima najmanje 12 mjeseci plovidbene službe na brodovima od 500 BT ili većima u
svojstvu časnika plovidbene straže;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 19.

**(1) Svjedodžbu o osposobljenosti za zapovjednika broda do 3000 BT (STCW II/2),**
stječe pomorac koji:
– udovoljava uvjetima za stjecanje svjedodžbe iz članka 17. ovog Pravilnika;
– ima najmanje 12 mjeseci plovidbene službe u svojstvu prvoga časnika palube na
brodovima od 500 BT ili većima ili 36 mjeseci plovidbene službe u svojstvu
časnika plovidbene straže na brodu od 500 BT ili većem;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 20.

**(1) Svjedodžbu o osposobljenosti za prvog časnika palube na brodu od 3000 BT ili
većem (STCW II/2)** stječe pomorac koji:
– je odslušao i položio sve ispite prve dvije godine preddiplomskog sveučilišnog
studija nautičkog smjera u kojima su obuhvaćeni najmanje sadržaji dijela A-II/2
STCW pravilnika, ili
– je završio preddiplomski studij nautičkog smjera u trajanju od tri godine u
kojima su obuhvaćeni najmanje sadržaji sukladno programu A-II/2 STCW pravilnika;
– završio posebnu izobrazbu za motrenje i ucrtavanje radarskim uređajem i
korištenje ARPA uređaja na upravljačkoj razini, sukladno programu iz Priloga D,
dio D 6C koji je sastavni dio ovog Pravilnika.
– završio izobrazbu sukladno programu iz Priloga D20 koji je sastavi dio ovog
Pravilnika
– položi ispit za stjecanje takve svjedodžbe, sukladno programu iz Priloga C
ovoga Pravilnika.
– ima najmanje 12 mjeseci plovidbene službe u svojstvu časnika plovidbene straže
na brodovima od 3000 BT ili većima,
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 21.

**(1) Svjedodžbu o osposobljenosti za zapovjednika broda od 3000 BT ili većeg
(STCW II/2),** stječe pomorac koji:
– je odslušao i položio sve ispite prve dvije godine preddiplomskog sveučilišnog
studija nautičkog smjera u kojima su obuhvaćeni najmanje sadržaji dijela A-II/2
STCW pravilnika, ili
– je završio preddiplomski studij nautičkog smjera u trajanju od tri godine u
kojima su obuhvaćeni najmanje sadržaji sukladno programu iz A-II/2 STCW
pravilnika;
– ima posebnu izobrazbu o osposobljenosti za motrenje i ucrtavanje radarskim
uređajem i korištenje ARPA uređaja na upravljačkoj razini, sukladno programu iz
Priloga D, dio D6C koji je sastavni dio ovog Pravilnika;
– završio izobrazbu sukladno programu iz Priloga D20 koji je sastavi dio ovog
Pravilnika
– ima položen ispit iz članka 20. ovog Pravilnika;
– ima najmanje 12 mjeseci plovidbene službe u svojstvu prvog časnika palube na
brodovima od 3000 BT ili većima, ili
– ima najmanje 36 mjeseci plovidbene službe u svojstvu časnika plovidbene straže
na brodovima od 3000 BT ili većima;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Glava III.

Služba stroja

Članak 22.

**(1) Svjedodžbu o osposobljenosti za brodskog mehaničara (HR III/27)**stječe
pomorac koji:
– koji ima najmanje 18 godina života;
– ima završenu srednju stručnu školu strojarsko-mehaničarskog smjera u trajanju
od najmanje tri godine;
– je stekao svjedodžbu iz članka 11. ovog Pravilnika
– ima najmanje 6 mjeseci plovidbene službe na brodu;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 23.

**(1) Svjedodžbu o osposobljenosti za brodskog električara (HR III/28),** stječe
pomorac koji:
– koji ima najmanje 18 godina života;
– ima završenu srednju stručnu školu elektro smjera u trajanju od najmanje tri
godine;
– ima svjedodžbu iz članka 11. ovog Pravilnika
– ima najmanje 6 mjeseci plovidbene službe na brodu;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 24.

**(1) Svjedodžbu o osposobljenosti za brodskog elektroničara (HR III/29),**stječe
pomorac koji:
– je odslušao i položio sve ispite prve dvije godine preddiplomskog sveučilišnog
studija elektroničkog smjera u kojima su obuhvaćeni najmanje sadržaji Dijela IV
STCW Konvencije; ili
– je završio preddiplomski studij elektroničkog smjera u trajanju od tri godine
u kojima su obuhvaćeni najmanje sadržaji sukladno programu iz Dijela IV
Konvencije;
– ima svjedodžbu iz članka 11. ovog Pravilnika
– ima najmanje šest mjeseci plovidbene službe na brodu;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 25.

**(1) Svjedodžbu o osposobljenosti za člana posade koji čini dio plovidbene straže
u strojarnici (STCW III/4),** stječe pomorac koji:
– ima najmanje 16 godina života;
– ima osnovnu naobrazbu i posebnu izobrazbu, sukladno programu iz Priloga D,
koji je sastavni dio ovog Pravilnika, a koji je sukladan dijelu A-III/4 STCW
Pravilnika;
– ima posebnu izobrazbu za program temeljne sigurnosti na brodu sukladno
Programu iz Priloga C, dio C2 koja je sastavni dio ovog Pravilnika;
– položi ispit za stjecanje takve svjedodžbe, sukladno programu iz Priloga C
ovoga Pravilnika;
– ima najmanje 6 mjeseci plovidbe u službi stroja;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 26.

**(1) Svjedodžbu o osposobljenosti za upravitelja stroja na brodu sa strojem
porivne snage do 500 kW u nacionalnoj plovidbi (HR III/24)** stječe pomorac koji:
– ima najmanje šest mjeseci plovidbe kao član posade koji čini dio plovidbene
straže u strojarnici;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 27.

**(1) Svjedodžbu o osposobljenosti za časnika stroja odgovornog za stražu u
strojarnici sa strojem porivne snage do 1000 kW u nacionalnoj plovidbi (HR
III/25)** stječe pomorac koji:
– ima najmanje 18 godina života;
– ima završenu srednju stručnu školu u trajanju od najmanje tri godine koja
sadrži najmanje program iz Priloga D koji je sastavni dio ovog Pravilnika ili
osnovnu naobrazbu i posebnu izobrazbu, sukladno s programom iz Priloga D koji je
sastavni dio ovoga Pravilnika;
– položi ispit za stjecanje takve svjedodžbe, sukladno programu iz Priloga C
ovoga Pravilnika;
– ima plovidbenu službu od najmanje 12 mjeseci u službi stroja;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 28.

**(1) Svjedodžbu o osposobljenosti za upravitelja stroja sa strojem porivne snage
do 1000 kW u nacionalnoj plovidbi (HR III/26)** stječe pomorac koji:
– ima najmanje 12 mjeseci plovidbene službe u svojstvu časnika stroja odgovornog
za stražu u strojarnici sa strojem porivne snage do 750 kW u nacionalnoj
plovidbi ili časnika stroja odgovornog za stražu u strojarnici sa strojem
porivne snage do 1000 kW u nacionalnoj plovidbi i ribarskog broda u ZERP-u;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 29.

**(1) Svjedodžbu o osposobljenosti za časnika stroja odgovornog za stražu u
strojarnici sa strojem porivne snage od 750 kW ili jačim (STCW III/1),** stječe
pomorac koji:
– ima najmanje 18 godina života;
– je završio srednjoškolsko obrazovanje brodostrojarskog smjera u trajanju od
najmanje 4 godine, u kojem su obuhvaćeni najmanje sadržaji sukladno programu iz
dijela A-III/1 STCW Pravilnika ili
– je odslušao i položio sve ispite prve dvije godine preddiplomskog sveučilišnog
studija brodostrojarskog smjera u kojima su obuhvaćeni najmanje sadržaji
sukladno programu iz dijela A-III/1 STCW Pravilnika, ili
– je završio preddiplomski studij brodostrojarskog smjera u trajanju od tri
godine u kojima su obuhvaćeni najmanje sadržaji sukladno programu iz dijela
A-III/1 STCW Pravilnika;
– položi ispit za stjecanje takve svjedodžbe, sukladno programu iz Priloga C
koji je sastavni dio ovoga Pravilnika.
– ima najmanje 12 mjeseci plovidbene službe u svojstvu vježbenika u strojarnici
broda sa strojem porivne snage od 750 kW ili jačim od čega najmanje 6 mjeseci na
brodu sa strojem porivne snage od 3000 kW ili jačim;
– udovoljava propisanim zdravstvenim uvjetima.
(2) Pristupnik za stjecanje svjedodžbe iz stavka 1. ovog članka, koji u tijeku
obrazovanja nije ovladao programima iz Dodatka D, dio D2, D12, D17, D19 dužan je
prije pristupanja ispitu iz stavka 1. alineje 5. ovog članka savladati odnosne
programe.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 30.

**(1) Svjedodžbu o osposobljenosti za drugog časnika stroja na brodu sa strojem
porivne snage do 3000 kW (STCW III/3),** stječe pomorac koji:
– udovoljava uvjetima za stjecanje svjedodžbe iz članka 29. ovog Pravilnika;
– ima najmanje 12 mjeseci plovidbene službe u svojstvu časnika stroja na brodu
sa strojem porivne snage 750 kW ili jačim;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 31.

**(1) Svjedodžbu o osposobljenosti za upravitelja stroja na brodu sa strojem
porivne snage do 3000 kW (STCW III/3),** stječe pomorac koji:
– ima najmanje 12 mjeseci plovidbene službe u svojstvu drugog časnika stroja
odgovornog za stražu u strojarnici na brodu sa strojem porivne snage do 3000 kW
na brodovima čija je snaga pogonskog stroja veća od 750 kW ili 36 mjeseci
plovidbene službe u svojstvu časnika odgovornog za strojarsku stražu na
brodovima sa strojem porivne snage do 3000 kW na brodovima čija je snaga
pogonskog stroja veća od 750 kW;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 32.

**(1) Svjedodžbu o osposobljenosti za drugog časnika stroja na brodu sa strojem
porivne snage od 3000 kW ili jačim (STCW III/2),** stječe pomorac koji:
– je odslušao i položio sve ispite prve dvije godine preddiplomskog sveučilišnog
studija brodostrojarskog smjera u kojima su obuhvaćeni najmanje sadržaji dijela
A-III/2 STCW Pravilnika, ili
– je završio preddiplomski studij brodostrojarskog smjera u trajanju od tri
godine u kojima su obuhvaćeni najmanje sadržaji sukladno programu iz dijela
A-III/2 STCW Pravilnika;
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika;
– ima najmanje 12 mjeseci plovidbene službe u svojstvu časnika stroja odgovornog
za stražu u strojarnici na brodovima sa strojem porivne snage od 3000 kW ili
jačim,
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 33.

**(1) Svjedodžbu o osposobljenosti za upravitelja stroja na brodu sa strojem
porivne snage od 3000 kW ili jačim (STCW III/2),** stječe pomorac koji:
– je odslušao i položio sve ispite prve dvije godine preddiplomskog sveučilišnog
studija brodostrojarskog smjera u kojima su obuhvaćeni najmanje sadržaji iz
dijela A-III/2 STCW Pravilnika; ili
– je završio preddiplomski studij brodostrojarskog smjera u trajanju od tri
godine u kojima su obuhvaćeni najmanje sadržaji sukladno programu iz dijela
A-III/2 STCW Pravilnika;
– udovoljava uvjetima za stjecanje svjedodžbe iz članka 32. ovog Pravilnika;
– ima najmanje 12 mjeseci plovidbene službe nakon stjecanja svjedodžbe iz članka
32. ovoga Pravilnika najmanje u svojstvu časnika stroja na brodovima sa strojem
porivne snage od 3000 kW ili jačima;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Glava IV.

Radioslužba

Članak 34.

**(1) Svjedodžbu o osposobljenosti za radiooperatera s ograničenom ovlasti (STCW
IV/2),** stječe pomorac koji:
– ima najmanje 16 godina života;
– ima osnovnu naobrazbu i posebnu izobrazbu, sukladno programu iz Priloga D koji
je sastavni dio ovog Pravilnika;
– položi ispit za stjecanje takve svjedodžbe, sukladno programu iz Priloga C
ovoga Pravilnika;
– udovoljava propisanim zdravstvenim uvjetima.
(2) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 35.

**(1) Svjedodžbu o osposobljenosti za VHF DSC radiooperatera (CEPT 31-04E),** stječe
pomorac koji:
– ima najmanje 16 godina života;
– ima osnovnu naobrazbu i posebnu izobrazbu, sukladno programu iz Priloga D
ovoga Pravilnika;
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika.
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost bez vremenskog
ograničenja.
(3) Svjedodžba iz stavka 1. ovog članka izdaje se na obrascu iz Priloga A-V.
koji je sastavni dio ovoga Pravilnika.

Članak 36.

**(1) Svjedodžbu o osposobljenosti za radiooperatera s općom ovlasti (STCW IV/2),**
stječe pomorac koji:
– ima najmanje 18 godina života;
– ima osnovnu naobrazbu i posebnu izobrazbu, sukladno programu iz Priloga D koji
je sastavni dio ovog Pravilnika;
– udovoljava propisanim zdravstvenim uvjetima.
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika.
(2) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 37.

**(1) Svjedodžbu o osposobljenosti za radioelektroničara II. klase (STCW IV/2),**stječe pomorac koji:
– je završio visokoškolsko obrazovanje smjera pomorskih komunikacija i brodske
elektronike ili drugog odgovarajućeg smjera, u trajanju od najmanje dvije
godine, a koji uključuje najmanje program propisan u Prilogu C15 koji je
sastavni dio ovog Pravilnika;
– položi ispit za stjecanje takve svjedodžbe, sukladno s programom iz Priloga C
koji je sastavni dio ovog Pravilnika.
– ima najmanje 12 mjeseci plovidbene službe;
– udovoljava propisanim zdravstvenim uvjetima.
(2) Potvrdnicu o sukladnosti drugog odgovarajućeg smjera iz stavka 1. ovoga
članka pomorac je dužan ishoditi od visokoškolske ustanove koja je ovlaštena
ostvarivati programe pomorskih komunikacija i brodske elektronike.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 38.

**(1) Svjedodžbu o osposobljenosti za radioelektroničara I. klase (STCW IV/2),**
stječe pomorac koji:
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika.
– ima najmanje 12 mjeseci plovidbene službe u svojstvu radioelektroničara II.
klase;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Glava V.

Ostale osnovne osposobljenosti

Članak 39.

**(1) Svjedodžbu o osposobljenosti za brodskog kuhara (HR III/30)** stječe pomorac
koji:
– ima najmanje 16 godina života;
– je završio srednjoškolsko obrazovanje ugostiteljskog smjera za kuhara ili
– je završio osnovnoškolsko obrazovanje i ima najmanje 36 mjeseci plovidbe u
svojstvu mladića kuhinje;
– ima svjedodžbu iz članka 11. koji je sastavni dio ovog Pravilnika;
– udovoljava propisanim zdravstvenim uvjetima.
(2) Svjedodžba iz stavka 1. ovog članka izdaje se bez vremenskog ograničenja.

*Dvonamjenska osposobljenost*
Članak 40.

**(1) Svjedodžbu o dvonamjenskoj osposobljenosti** stječe pomorac koji sukladno s
ovim Pravilnikom stekne i drugu osposobljenost.
(2) Razina dvonamjenske osposobljenosti mora biti jednaka svakoj pojedinačno
utvrđenoj osposobljenosti iz članaka 12.-21. i 25.-33.ovog Pravilnika.

Vježbenici

Članak 41.

(1) Vježbenik palube i vježbenik stroja dužni su tijekom vježbeničke službe
slijediti propisani program izobrazbe na brodu, pod nadzorom i uz praćenje od
strane osposobljenog i ovlaštenog časnika na takvom brodu, te voditi vježbenički
dnevnik na hrvatskom ili engleskom jeziku, sukladno s obrascima propisanim u
Prilozima E i F koji su sastavni dio ovog Pravilnika.
(2) Vježbenik palube ili stroja dužan je prije početka vježbeničke službe
ovjeriti obrazac vježbeničkog dnevnika u nadležnoj lučkoj kapetaniji.
(3) Zapovjednik broda je dužan ovlastiti časnika odgovornog za nadzor i praćenje
rada vježbenika.
(4) Zapovjednik broda je dužan osigurati da vježbenik u tijeku vježbeničke
službe provede najmanje pola dnevnog radnog vremena u službi na straži, pod
nadzorom časnika osposobljenog i ovlaštenog za praćenje i nadzor rada
vježbenika.
(5) Vježbenik palube i stroja mora provesti najmanje 6 mjeseci na dužnostima
plovidbene straže odnosno straže u stroju pod nadzorom zapovjednika ili
ovlaštenog časnika.

Članak 42.

(1) Iznimno, lučka kapetanija može na zahtjev pomorca odobriti skraćenje
propisane vježbeničke službe.
(2) Skraćenje iz stavka 1. ovog članka ne može biti dulje od polovice propisanog
trajanja vježbeničke službe i ne može se odnositi na vježbeničku službu koja se
sukladno odredbama ovog Pravilnika mora ostvariti na brodovima preko 3000 BT u
međunarodnoj plovidbi, odnosno na brodovima sa strojem porivne snage od 3000 kW
ili jačim.
(3) Skraćenje iz stavka 1. ovog članka može se odobriti pod uvjetom da je
pomorac ostvario plovidbenu službu u trajanju od najmanje dvije godine, na
brodovima preko 3000 BT u međunarodnoj plovidbi, odnosno na brodovima sa strojem
porivne snage od 3000 kW ili jačim, najmanje u svojstvu člana posade koji čini
dio plovidbene straže ili člana posade koji čini dio plovidbene straže u
strojarnici odnosno najmanje dvije godine plovidbene službe na hrvatskim javnim
brodovima.

Glava VI.

Osnovne osposobljenosti na ribarskim brodovima

*Služba palube na ribarskom brodu*
Članak 43.

**(1) Svjedodžbu o osposobljenosti za zapovjednika ribarskog broda u nacionaloj
plovidbi i ZERP-u (R-HR VI/1)** stječe pomorac koji:
– ima najmanje 18 godina života;
– ima najmanje šest mjeseci plovidbene službe u svojstvu člana posade koji čini
dio plovidbene straže;
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– je završio osnovno obrazovanje i posebnu izobrazbu, sukladno programu iz
Priloga D koji je sastavni dio ovog Pravilnika;
– ima posebnu izobrazbu o rukovanju radarskim uređajem sukladno programu iz
Priloga D koji je sastavni dio ovog Pravilnika;
– ima posebnu izobrazbu o temeljnoj sigurnosti na brodu sukladno programu iz
Priloga D koji je sastavni dio ovog Pravilnika;
– položi ispite za stjecanje takve svjedodžbe, sukladno programima iz Priloga C
koji su sastavni dio ovog Pravilnika;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 44.

**(1) Svjedodžbu o osposobljenosti za zapovjednika ribarskog broda u maloj obalnoj
plovidbi (R-HR VI/2)** stječe pomorac koji:
– ima najmanje 18 godina života;
– je završio osnovno obrazovanje i posebnu izobrazbu, sukladno s programom iz
Priloga D koji je sastavni dio ovog Pravilnika;
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– ima posebnu izobrazbu o rukovanju radarskim uređajem sukladno programu iz
Priloga D koji je sastavni dio ovog Pravilnika;
– ima posebnu izobrazbu o pružanju medicinske prve pomoći sukladno programu iz
Priloga D koji je sastavni dio ovog Pravilnika;
– položi ispite za stjecanje takve svjedodžbe, sukladno programima iz Priloga C
koji su sastavni dio ovog Pravilnika;
– ima najmanje 24 mjeseca plovidbene službe u svojstvu člana posade koji čini
dio plovidbene straže ili 12 mjeseci u svojstvu zapovjednika broda do 50 BT u
nacionalnoj plovidbi ili 12 mjeseci u svojstvu zapovjednika ribarskog broda u
nacionaloj plovidbi i ZERP-u ili 24 mjeseca plovidbene službe na hrvatskim
javnim brodovima;
– udovoljava propisanim zdravstvenim uvjetima.
(2) Program posebne izobrazbe iz stavka 1. alineje 2. ovog članka nisu dužne
savladati osobe sa završenom srednjom ili visokom naobrazbom nautičkog smjera.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 45.

**(1) Svjedodžbu o osposobljenosti za časnika odgovornog za plovidbenu stražu na
ribarskom brodu u velikoj obalnoj plovidbi (R-HR VI/3),** stječe pomorac koji:
– ima najmanje 18 godina života;
– ima završenu srednju stručnu školu za ribarsko-nautičkog tehničara ili drugu
srednju stručnu školu u trajanju od najmanje tri godine koja sadrži najmanje
program iz Priloga D koji je sastavni dio ovog Pravilnika ili je završio osnovno
obrazovanje i posebnu izobrazbu, sukladno programu iz Priloga D koji je sastavni
dio ovog Pravilnika;
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– ima posebnu izobrazbu o rukovanju radarskim uređajem sukladno programu iz
Priloga D koji je sastavni dio ovog Pravilnika;
– ima posebnu izobrazbu za pružanje medicinske prve pomoći sukladno programu iz
Priloga D koji je sastavni dio ovog Pravilnika;
– ima posebnu izobrazbu za upravljanje gašenjem požara sukladno s programom iz
Priloga D koji je sastavni dio ovog Pravilnika;
– položi ispite za stjecanje takve svjedodžbe, sukladno programima iz Priloga C
koji je sastavni dio ovog Pravilnika;
– ima najmanje 36 mjeseci plovidbene službe u svojstvu člana posade koji čini
dio plovidbene straže ili najmanje 12 mjeseci plovidbene službe u svojstvu
zapovjednika ribarskog broda u maloj obalnoj plovidbi ili najmanje 18 mjeseci
plovidbene službe u svojstvu zapovjednika broda do 200 BT u nacionalnoj plovidbi
i ribarskog broda u ZERP-u ili najmanje 24 mjeseca plovidbene službe u svojstvu
zapovjednika ribarskog broda u nacionalnoj plovidbi i ZERP-u;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 46.

**(1) Svjedodžbu o osposobljenosti za zapovjednika ribarskog broda u velikoj
obalnoj plovidbi (R-HR VI/4),** stječe pomorac koji:
– ima najmanje 20 godina života;
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– ima posebnu izobrazbu za pružanje medicinske skrbi na brodu sukladno programu
iz Priloga D koji je sastavni dio ovog Pravilnika;
– položi ispite za stjecanje takve svjedodžbe, sukladno programima iz Priloga C
koji su sastavni dio ovog Pravilnika;
– ima najmanje 12 mjeseci plovidbene službe u svojstvu časnika odgovornog za
plovidbenu stražu na ribarskom brodu u velikoj obalnoj plovidbi ili najmanje 24
mjeseca u svojstvu časnika odgovornog za plovidbenu stražu na brodu do 500 BT u
maloj obalnoj plovidbi;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

*Služba stroja na ribarskom brodu*
Članak 47.

**(1) Svjedodžbu o osposobljenosti za upravitelja stroja na ribarskom brodu sa
strojem porivne snage do 500 kW (R-HR VI/5)** stječe pomorac koji:
– ima najmanje šest mjeseci plovidbe kao član posade koji čini dio plovidbene
straže u strojarnici;
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– ima posebnu izobrazbu o temeljnoj sigurnosti na brodu sukladno programu iz
Priloga D koji je sastavni dio ovog Pravilnika;
– položi ispite za stjecanje takve svjedodžbe, sukladno programima iz Priloga C
koji su sastavni dio ovog Pravilnika;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 48.

**(1) Svjedodžbu o osposobljenosti za časnika stroja odgovornog za stražu u
strojarnici na ribarskom brodu sa strojem porivne snage do 1500 kW (R-HR VI/6)**
stječe pomorac koji:
– ima najmanje 18 godina života;
– ima završenu srednju stručnu školu za ribarsko-nautičkog tehničara ili drugu
srednju stručnu školu u trajanju od najmanje tri godine koja sadrži najmanje
program iz Priloga D koji je sastavni dio ovog Pravilnika ili osnovnu naobrazbu
i posebnu izobrazbu, sukladno s programom iz Priloga D koji je sastavni dio
ovoga Pravilnika;
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– ima posebnu izobrazbu o temeljnoj sigurnosti na brodu sukladno programu iz
Priloga D koji je sastavni dio ovog Pravilnika;
– položi ispite za stjecanje takve svjedodžbe, sukladno programima iz Priloga C
koji su sastavni dio ovog Pravilnika;
– ima najmanje 12 mjeseci plovidbene službe u svojstvu upravitelja stroja na
ribarskom brodu sa strojem porivne snage do 500 kW ili najmanje 24 mjeseca
plovidbene službe u službi stroja;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 49.

**(1) Svjedodžbu o osposobljenosti za upravitelja stroja na ribarskom brodu sa
strojem porivne snage do 1500 kW (R-HR VI/7)** stječe pomorac koji:
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima;
– ima najmanje 12 mjeseci plovidbene službe u svojstvu časnika stroja odgovornog
za stražu u strojarnici na ribarskom brodu sa strojem porivne snage do 1500 kW
ili najmanje 12 mjeseca plovid­bene službe u svojstvu časnika stroja odgovornog
za stražu u strojarnici sa strojem porivne snage do 750 kW u nacionalnoj
plovidbi ili najmanje 12 mjeseci plovidbene službe u svojstvu časnika stroja
odgovornog za stražu u strojarnici sa strojem porivne snage do 1000 kW u
nacionalnoj plovidbi i ribarskog broda u ZERP-u;
– udovoljava propisanim zdravstvenim uvjetima.
(2) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Dio četvrti
DOPUNSKE OSPOSOBLJENOSTI

Glava I.
PROTUPOŽARNA ZAŠTITA

Članak 50.

(1) Zapovjednik broda, upravitelj stroja, časnici palube i stroja te sve druge
osobe koje upravljaju gašenjem požara na brodu moraju imati **Svjedodžbu o
osposobljenosti za upravljanje gašenjem požara (STCW VI/3)**.
(2) Svjedodžba iz stavka 1. ovoga članka izdat će se pomorcu koji završi
naprednu izobrazbu protupožarne zaštite, sukladno programu iz Priloga D koji je
sastavni dio ovog Pravilnika i položi odgovarajući ispit sukladno programu iz
Priloga C koji je sastavni dio ovog Pravilnika.
(3) Zahtjeve iz stavka 2. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 2.
ovoga članka.
(4) Svjedodžba iz stavka 1. ovoga članka ima valjanost bez vremenskog
ograničenja.

Glava II.

Tankeri

Članak 51.

(1) Zapovjednik, časnici i članovi posade tankera, koji sudjeluju u poslovima
rukovanja teretom i teretnim uređajem broda, te skrbi o teretu, moraju imati
Svjedodžbu o osnovnoj osposobljenosti za rad na tankerima (STCW V/1-1).
(2) Svjedodžba iz stavka 1. ovoga članka izdat će se pomorcu koji:
– posjeduje Svjedodžbu o osposobljenosti za upravljanje gašenjem požara (STCW
VI/3)
– je položio odgovarajući ispit sukladno programu iz Priloga C koji je sastavni
dio ovog Pravilnika.
– ima najmanje tri mjeseca priznate plovidbene službe na tankeru ili je završio
izobrazbu upoznavanja tankera, sukladno programu iz Priloga D koji je sastavni
dio ovog Pravilnika;
(3) Zahtjeve iz stavka 2. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 2.
ovoga članka.
(4) Svjedodžba iz stavka 1. ovoga članka ima valjanost bez vremenskog
ograničenja.

Članak 52.

(1) Zapovjednik, upravitelj stroja, prvi časnik palube, drugi časnik stroja i
svaka druga osoba koja neposredno upravlja ukrcajem ili iskrcajem ili odgovara
za prijevoz i rukovanje teretom na tankerima za ulje, mora uz svjedodžbu iz
članka 51. ovog Pravilnika imati **Svjedodžbu o osposobljenosti za rad na
tankerima za ulje (STCW V/1-2).**
(2) Svjedodžba iz stavka 1. ovoga članka izdat će se pomorcu koji ima najmanje
šest mjeseci priznate plovidbene službe na tankerima za ulje, te koji završi
posebnu izobrazbu, sukladno programu iz Priloga D koji je sastavni dio ovog
Pravilnika i položi odgovarajući ispit sukladno programu iz Priloga C koji je
sastavni dio ovog Pravilnika.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 53.

(1) Zapovjednik, upravitelj stroja, prvi časnik palube, drugi časnik stroja i
svaka druga osoba koja neposredno upravlja ukrcajem ili iskrcajem ili odgovara
za prijevoz i rukovanje teretom na tankerima za kemikalije, mora uz svjedodžbu
iz članka 51. ovog Pravilnika imati **Svjedodžbu o osposobljenosti za rad na
tankerima za kemikalije (STCW V/1-2).**
(2) Svjedodžba iz stavka 1. ovoga članka izdat će se pomorcu koji ima najmanje
šest mjeseci priznate plovidbene službe na tankerima za kemikalije, te koji
završi posebnu izobrazbu, sukladno programu iz Priloga D koji je sastavni dio
ovog Pravilnika i položi odgovarajući ispit sukladno programu iz Priloga C koji
je sastavni dio ovog Pravilnika.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Članak 54.

(1) Zapovjednik, upravitelj stroja, prvi časnik palube, drugi časnik stroja i
svaka druga osoba koja neposredno upravlja ukrcajem ili iskrcajem ili odgovara
za prijevoz i rukovanje teretom na brodovima za ukapljene plinove, mora uz
svjedodžbu iz članka 51. ovog Pravilnika imati **Svjedodžbu o osposobljenosti za
rad na brodovima za ukapljene plinove (STCW V/1-2).**
(2) Svjedodžba iz stavka 1. ovoga članka izdat će se pomorcu koji ima najmanje
šest mjeseci priznate plovidbene službe na brodovima za ukapljene plinove, te
koji završi posebnu izobrazbu, sukladno s programom iz Priloga D koji je
sastavni dio ovog Pravilnika i položi odgovarajući ispit sukladno programu iz
Priloga C koji je sastavni dio ovoga Pravilnika.
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja.

Glava III.

Brodica za spašavanje, spasilačka brodica i brza spasilačka brodica

Članak 55.

**(1) Svjedodžba o osposobljenosti za rukovanje brodicom za spašavanje i
spasilačkom brodicom osim brze spasilačke brodice (STCW VI/2),** izdat će se
pomorcu koji:
– ima najmanje 18 godina,
– ima najmanje 12 mjeseci priznate plovidbene službe, ili
– najmanje 6 mjeseci priznate plovidbene službe i završenu posebnu izobrazbu,
sukladno programu iz Priloga D koji je sastavni dio ovog Pravilnika;
– položi ispit za stjecanje takve svjedodžbe, sukladno programu iz Priloga C
koji je sastavni dio ovog Pravilnika.
(2) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka.
(3) Svjedodžba iz stavka 1. ovoga članka ima valjanost bez vremenskog
ograničenja.

Članak 56.

**(1) Svjedodžba o osposobljenosti za rukovanje brzom spasilačkom brodicom (STCW
VI/2),** izdat će se pomorcu koji:
– ima svjedodžbu iz članka 48. ovoga Pravilnika,
– završi posebnu izobrazbu, sukladno s programom iz Priloga D koji je sastavni
dio ovog Pravilnika i
– položi ispit za stjecanje takve svjedodžbe, sukladno programu iz Priloga C
koji je sastavni dio ovoga Pravilnika.
(2) Svjedodžba iz stavka 1. ovoga članka ima valjanost bez vremenskog
ograničenja.

Glava IV.

Prva medicinska pomoć i medicinska skrb

Članak 57.

**(1) Svjedodžba o osposobljenosti za pružanje medicinske prve pomoći (STCW VI/4),**
izdat će se pomorcu koji završi posebnu izobrazbu, sukladno programu iz Priloga
D koji je sastavni dio ovog Pravilnika i položi odgovarajući ispit sukladno
programu iz Priloga C koji je sastvni dio ovog Pravilnika.
(2) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka
(3) Svjedodžba iz stavka 1. ovoga članka ima valjanost bez vremenskog
ograničenja.

Članak 58.

**(1) Svjedodžba o osposobljenosti za pružanje medicinske skrbi na brodu (STCW
VI/4),** izdat će se pomorcu koji završi posebnu izobrazbu, sukladno s programom
iz Priloga D ovoga Pravilnika i položi odgovarajući ispit sukladno programu iz
Priloga C koji je sastavni dio ovog Pravilnika, ako je prethodno osposobljen
sukladno članku 57. ovog Pravilnika.
(2) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka
(3) Svjedodžba iz stavka 1. ovoga članka ima valjanost za razdoblje od pet
godina od dana izdavanja..

Glava V.

Putnički i ro-ro putnički brodovi

Članak 59.

**(1) Svjedodžbu o mjerama sigurnosti na ro-ro putničkom brodu (STCW V/2) i
Svjedodžbu o mjerama sigurnosti na putničkom brodu (STCW V/3)** steći će
zapovjednik, časnici i članovi posade putničkog i/ili roro putničkog broda koji
savladaju odgovarajuću izobrazbu prema programu iz Priloga D koji je sastavni
dio ovog Pravilnika i polože ispit sukladno programu iz Priloga C koji je
sastavni dio ovog Pravilnika.
(2) Programe iz stavka 1. ovoga članka dužne su svladati osobe kako slijedi:
– upravljanje skupinama ljudi u izvanrednim okolnostima – zapovjednici, časnici
i drugo osoblje zaduženo prema rasporedu za uzbunu za pružanje pomoći putnicima,
– upoznavanje sa svojstvima putničkih i roro putničkih brodova – zapovjednici,
časnici i drugo osoblje roro putničkog broda s posebnim dužnostima i
odgovornostima,
– sporazumijevanje u izvanrednim okolnostima i pri korištenju prsluka za
spašavanje – osoblje koje pruža izravne usluge putnicima u putničkim
prostorijama roro putničkoga broda s posebnim dužnostima i odgovornostima,
– mjere sigurnosti putnika i tereta, odnosno cjelovitost trupa – zapovjednici,
prvi časnici palube, upravitelji stroja, drugi časnici stroja i bilo koja druga
osoba izravno odgovorna za ukrcaj i iskrcaj putnika, ukrcaj, iskrcaj ili
osiguranje tereta, odnosno zatvaranje otvora na trupu,
– upravljanje u opasnim okolnostima i ljudskim ponašanjem – zapovjednici, prvi
časnici palube, upravitelji stroja, drugi časnici stroja i bilo koja druga osoba
izravno odgovorna za sigurnost putnika u izvanrednim okolnostima.
(3) Zapovjednik, časnici i članovi posade putničkog i/ili roro putničkog broda
dužni su svjedodžbu iz stavka 1. ovog članka steći prije preuzimanja dužnosti.
(4) Osobama koje su dužne svladati samo dio programa iz stavka 1. ovoga članka,
isti će na odgovarajući način biti naznačeni u svjedodžbi.
(5) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka
(6) Svjedodžbe iz stavka 1. ovoga članka ima valjanost na raz­doblje od pet
godina od dana izdavanja.

Glava VI.

Rukovanje opasnim teretima

Članak 60.

(1) Zapovjednik, prvi časnik palube i svi pomorci odgovorni za rukovanje opasnim
teretom naznačenim u Međunarodnom pomorskom pravilniku o opasnim teretima (IMDG
Code) i Pravilniku o prijevozu suhih rasutih tereta (BC Code) moraju posjedovati
**Svjedodžbu o osposobljenosti za rad s opasnim teretima (STCW B-V/b i STCW
B-V/c).**
(2) Svjedodžba iz stavka 1. ovog članka izdat će se pomorcu koji završi posebnu
izobrazbu, sukladno programu iz Priloga D koji je sastavni dio ovog Pravilnika i
položi odgovarajući ispit sukladno programu iz Priloga C koji je sastavni dio
ovoga Pravilnika.
(3) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka
(4) Svjedodžba iz stavka 1. ovoga članka ima valjanost bez vremenskog
ograničenja.

Glava VII.

Brza plovila

Članak 61.

**(1) Svjedodžbu o osposobljenosti za rad na brzom plovilu** stječe pomorac koji:
– završi posebnu izobrazbu i uvježbavanje na brodu za koji se izdaje svjedodžba
sukladno programu iz Priloga D koji je sastavni dio ovoga Pravilnika;
– položi ispit za stjecanje takve svjedodžbe, sukladno programu iz Priloga C
ovoga Pravilnika;
– udovoljava propisanim zdravstvenim uvjetima.
**(2) Svjedodžbu o osposobljenosti za upravljanje brzim plovilom** stječe pomorac
koji:
– posjeduje svjedodžbu o osposobljenosti za zapovjednika, upravitelja, časnika
palube ili stroja,
– posjeduje svjedodžbu o osposobljenosti za rad na brzom plovilu,
– završi posebnu izobrazbu i uvježbavanje na brodu za koji se izdaje svjedodžba
sukladno programu iz Priloga D koji je sastavni dio ovog Pravilnika,
– položi ispit za stjecanje takve svjedodžbe, sukladno s programom iz Priloga C
koji je sastavni dio ovog Pravilnika.
– udovoljava propisanim zdravstvenim uvjetima.
(3) Svjedodžbe iz stavaka 1. i 2. ovoga članka imaju valjanost za brod i plovni
put za koji se izdaju, u razdoblju od dvije godine od dana izdavanja.
(4) Svjedodžbe iz stavaka 1. i 2. ovoga članka mogu se obnoviti za isto
razdoblje ako je pomorac ostvario najmanje 5 mjeseci plovidbene službe na
predmetnom brodu u razdoblju valjanosti svjedodžbe.
(5) Svjedodžbe se izdaju na obrascima iz Priloga A-III koji je sastavni dio ovog
Pravilnika.
(6) Svjedodžbe iz stavka 1. i stavka 2. ovog članka, u nacionalnoj plovidbi,
imaju valjanost na području unutarnjih morskih voda i teritorijalnog mora
Republike Hrvatske za određeni brod, kao i za drugi brod iste serije (»sister
ship«), odnosno istog tipa, približno iste veličine i karakteristika.

Glava VIII.

Radarski i ARPA uređaji

Članak 62.

**(1) Potvrdu o osposobljenosti za motrenje i korištenje radarskog uređaja** stječe
pomorac koji:
– završi propisanu izobrazbu sukladno programu iz Priloga D, dio D6A koji je
sastavni dio ovog Pravilnika.
– položi ispit za stjecanje takve svjedodžbe sukladan programu iz Priloga C koji
je sastavni dio ovog Pravilnika.
(2) Ispit iz alineje druge ovog članka može se polagati u okviru ispita za
stjecanje svjedodžbi iz članaka 13.i 15. ovog Pravilnika.
Potvrda iz stavka 1. ovog članka izdaje se na hrvatskom i engleskom jeziku.

Članak 63.

**(1) Potvrdu o osposobljenosti za motrenje i ucrtavanje radarskim uređajem i
korištenje ARPA uređaja na radnoj razini** stječe pomorac koji:
– završi propisanu izobrazbu sukladno programu iz Priloga D, dio D6B koji je
sastavni dio ovog Pravilnika;
– položi ispit za stjecanje takve svjedodžbe sukladan programu iz Priloga C
Pravilnika.
(2) Ispit iz alineje druge ovog članka može se polagati u okviru ispita za
stjecanje svjedodžbi iz članka 17. ovog Pravilnika.
(3) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka
(4) Potvrda iz stavka 1. ovog članka izdaje se na hrvatskom i engleskom jeziku.

Članak 64.

**(1) Potvrdu o osposobljenosti za motrenje i ucrtavanje radarskim uređajem i
korištenje ARPA uređaja na upravljačkoj razini** stječe pomorac koji:
– završi propisanu izobrazbu sukladno programu iz Priloga D, dio D6C koji je
sastavni dio ovog Pravilnika;
– položi ispit za stjecanje takve svjedodžbe sukladan programu iz Priloga C koji
je sastavni dio ovog Pravilnika;
(2) Ispit iz alineje druge ovog članka može se polagati u okviru ispita za
stjecanje svjedodžbi iz članka 20. ovog Pravilnika.
(3) Zahtjeve iz stavka 1. ovoga članka u pogledu izobrazbe i polaganja ispita
nisu dužne ispuniti osobe koje su tijekom srednjoškolskog ili visokoškolskog
obrazovanja savladale program koji obuhvaća sve sadržaje programa iz stavka 1.
ovoga članka
(4) Potvrda iz stavka 1. ovog članka izdaje se na hrvatskom i engleskom jeziku.

Glava IX.

Sigurnosna zaštita

Članak 65.

**(1) Svjedodžbu o osposobljenosti za časnika odgovornog za sigurnosnu zaštitu
broda** stječe pomorac koji:
– ima najmanje 18 godina,
– ima najmanje ovlaštenje za obavljanje poslova na radnoj razini odgovornosti,
– je završio izobrazbu za časnika odgovornog za sigurnosnu zaštitu broda,
sukladno s programom iz Priloga D32 koji je sastavni dio ovog Pravilnika,
– položila odgovarajući ispit sukladno programu iz Priloga C koji je sastavni
dio ovog Pravilnika;
– ima najmanje 12 mjeseci plovidbene službe.
(2) Svjedodžba iz stavka 1. ovoga članka ima valjanost bez vremenskog
ograničenja i izdaje se na obrascu iz Priloga A koji je sastavni dio ovog
Pravilnika.

Članak 66.

**(1) Svjedodžbu o osposobljenosti za časnika odgovornog za sigurnosnu zaštitu
broda (STCW VI/5)** stječe pomorac koji:
– je završio izobrazbu za časnika odgovornog za sigurnosnu zaštitu broda,
sukladno s programom iz Priloga D32 koji je sastavni dio ovog Pravilnika,
– položilo odgovarajući ispit sukladno programu iz Priloga C koji je sastavni
dio ovog Pravilnika;
– ima najmanje 12 mjeseci plovidbene službe.
(2) Svjedodžba iz stavka 1. ovoga članka ima valjanost bez vremenskog
ograničenja.

Članak 67.

**(1) Svjedodžbu o osposobljenosti za osobu odgovornu za sigurnosnu zaštitu u
društvu** stječe osoba koja:
– ima najmanje 18 godina,
– je završila izobrazbu za osobu odgovornu za sigurnosnu zaštitu u društvu,
sukladno s programom iz Priloga D33 koji je sastavni dio ovog Pravilnika,
– položila odgovarajući ispit sukladno programu iz Priloga C koji je sastavni
dio ovog Pravilnika.
(2) Svjedodžba iz stavka 1. ovoga članka ima valjanost bez vremenskog
ograničenja i izdaje se na obrascu iz Priloga A IV koji je sastavni dio ovog
Pravilnika.

Članak 68.

**(1) Svjedodžbu o osposobljenosti za osobu odgovornu za sigurnosnu zaštitu u luci**
stječe osoba koja:
– ima najmanje srednjoškolsku naobrazbu;
– je završila izobrazbu za osobu odgovornu za sigurnosnu zaštitu u luci,
sukladno programu iz Priloga D34 koji je sastavni dio ovog Pravilnika,
– ima najmanje 1 godinu radnog iskustva;
– položila odgovarajući ispit sukladno programu iz Priloga C koji je sastavni
dio ovog Pravilnika.
(2) Svjedodžba iz stavka 1. ovoga članka ima valjanost bez vremenskog
ograničenja i izdaje se na obrascu iz Priloga A IV koji je sastavni dio ovog
Pravilnika.

Dio peti
OBRAZOVANJE I IZOBRAZBA POMORACA

Članak 69.

(1) Obrazovanje koje je uvjet za stjecanje svjedodžbi o osposobljenosti sukladno
odredbama ovog Pravilnika provode pomorska učilišta ovlaštena sukladno posebnim
propisima i uz suglasnost Ministarstva.
(2) Izobrazbu koja je uvjet za stjecanje svjedodžbi o osposobljenosti sukladno
odredbama ovog Pravilnika provode pomorska učilišta ovlaštena od Ministarstva.
(3) Izobrazbu propisanu u članku 59., 61., 65., 66. i 67. ovog Pravilnika mogu
obavljati i brodarske kompanije koje raspolažu odgovarajućim brodom i čiji
sustav kvalitete obuhvaća i izobrazbu pomoraca.
(4) Suglasnost iz stavka 1. ili dopusnicu iz stavka 2. i 3. ovog članka
Ministarstvo izdaje na temelju pisanog zahtjeva pomorskog učilišta, odnosno
brodarske kompanije.
(5) Zahtjev iz stavka 4. ovog članka mora sadržavati dokaze o ispunjavanju
uvjeta za održavanje obrazovanja i/ili izobrazbe u pogledu uvedenog i održavanog
sustava kvalitete, tehničke opremljenosti, kadrova i programa.
(6) Minimalni sadržaj zahtjeva propisan je u Prilogu H1 koji je sastavni dio
ovog Pravilnika.
(7) Nastavnici predmeta uže pomorske struke u procesima obrazovanja i izobrazbe
pored uvjeta propisanih posebnim propisima, moraju imati stečeno zvanje u
pomorstvu, najmanje ono na koje se obrazovni program odnosno program izobrazbe
odnosi.
(8) Uvjeti u pogledu, tehničke opremljenosti i kadrova propisani su u Prilogu H2
koji je sastavni dio ovog Pravilnika.
(9) Usklađenost programa obrazovanja utvrđuje se u odnosu na odgovarajuće
dijelove STCW Konvencije i STCW Pravilnika.
(10) Usklađenost programa izobrazbe utvrđuje se u odnosu na programe propisane u
Prilogu D koji je sastavni dio ovog Pravilnika, te odgovarajućim dijelovima STCW
Pravilnika.
(11) Rješavajući po zahtjevu pomorskog učilišta, Ministarstvo će izdati
suglasnost odnosno dopusnicu pomorskom učilištu kada utvrdi da su ispunjeni
uvjeti propisani Pomorskim zakonikom i ovim Pravilnikom.
(12) U postupku rješavanja po zahtjevu iz stavka 2. i 3. ovog članka
Ministarstvo je obvezno pored pregleda dokumentacije provesti i pregled
učilišta.
(13) Protiv rješenja Ministarstva nije dopuštena žalba, ali se može pokrenuti
upravni spor.

Članak 70.

(1) Suglasnost za održavanje obrazovanja, odnosno dopusnica za održavanje
izobrazbe izdaje se na rok od pet godina od dana izdavanja.
(2) Prilikom odlučivanja o izdavnju dopusnice ili suglasnosti u novog
petogodišnjem razdoblju, Ministarstvo će uzeti u obzir rezultat prosudbe iz
članka 71. ovog Pravilnika.
(3) Za pomorsko učilište koje u program obrazovanja uvrsti i programe izobrazbe
ne izdaje se posebna dopusnica.
(4) Pomorsko učilište dužno je o svakoj promjeni tehničke opremljenosti, kadrova
ili programa bez odlaganja, a najkasnije 30 dana prije namjeravanog početka
odvijanja nastave dostaviti Ministarstvu podatke o promjenama na suglasnost.
(5) Pomorsko učilište nije ovlašteno obavljati obrazovanje ili izobrazbu uz
promijenjene uvjete bez suglasnosti.
(6) Ako pomorsko učilište postupi protivno odredbi stavka 4. ovog članka
potvrdnica pomorskog učilišta neće se priznati u postupku izdavanja svjedodžbi
pomorca, a pomorskom učilištu oduzet će se suglasnost odnosno dopusnica na rok
ne kraći od godinu dana.

Članak 71.

(1) Svako pomorsko učilište, kojemu je povjereno obrazovanje ili izobrazba
pomoraca, dužno je u sklopu svog unutarnjeg ustroja uspostaviti sustave
kvalitete sukladno međunarodnim ISO standardima upravljanja, a u skladu sa
odredbama ovog Pravilnika, STCW Konvencije i STCW Pravilnika, koji moraju biti
ocijenjeni od nezavisne certifikacijske ustanove.
(2) Pomorsko učilište je dužno izvijestiti Ministarstvo o rezultatima nezavisne
prosudbe, neposredno nakon provedene prosudbe, a najkasnije u roku od 15 dana
nakon provedene prosudbe.

Članak 72.

(1) Ostvarivanje ciljeva pomorskog učilišta kojem je povjereno obrazovanje ili
izobrazba sukladno odredbama Pomorskog zakonika i ovog Pravilnika, pod izravnim
je nadzorom Ministarstva.
(2) Ministarstvo je dužno najmanje svake pete godine poduzeti podroban pregled i
raščlambu učinka obrazovanja i izobrazbe, nezavisnih ocjena sustava kakvoće radi
ocjene općih standarda kvalitete u radu svakoga pojedinog pomorskog učilišta.
(3) Rezultati prosude iz stavka 2. ovog članka uzimaju se u obzir pri
odlučivanju o izdavanju suglasnosti pomorskom učilištu za naredno razdoblje.

Članak 73.

(1) Pristupniku koji s uspjehom završio program srednjoškolskog obrazovanja
nautičkog ili brodostrojarskog smjera pomorsko učilište izdaje svjedodžbu
sukladno posebnim propisima.
(2) Uz svjedodžbu iz stavka 1. ovog članka, pomorsko učilište izdaje i uvjerenje
koje sadrži popis programa izobrazbe obuhvaćenih programom obrazovanja koje je
pristupnik s uspjehom završio.
(3) Pristupniku koji je odslušao i položio sve ispite prve dvije godine
preddiplomskog sveučilišnog studija nautičkog ili brodostrojarskog smjera
pomorsko učilište izdaje uvjerenje kojim se potvrđuje da je pristupnik s
uspjehom savladao program obrazovanja kako je propisan ovim Pravilnikom, a koje
sadrži i popis programa izobrazbe obuhvaćenih programom obrazovanja koje je
pristupnik s uspjehom završio.
(4) Pristupniku koji je uspješno završio preddiplomski studij nautičkog ili
brodostrojarskog smjera u trajanju od tri godine pomorsko učilište izdaje
svjedodžbu prvostupnika (BSc.) sukladno posebnim propisima.
(5) Uz svjedodžbu iz stavka 4 ovog članka, pomorsko učilište izdaje i uvjerenje
koje sadrži popis programa izobrazbe obuhvaćenih programom obrazovanja koje je
pristupnik s uspjehom završio.
(6) Pristupniku koji je uspješno savladao program izobrazbe, osim za one
programe koji su obuhvaćeni programom obrazovanja, izdaje se Potvrdnica na
obrascu iz Priloga B koji je sastavni dio ovog Pravilnika.
(7) Uvjerenje iz stavka 2., 3. i 5. ovog članka pomorsko učilište izdaje na
odgovarajućem obrascu koje zaprima od Ministarstva.
(8) Pomorsko učilište neće izdati Svjedodžbu, Uvjerenje ili Potvrdnicu
pristupniku koji nije bio nazočan na više od 5% ukupnog trajanja programa
izobrazbe, pri čemu se praktični dio izobrazbe mora pohađati u cijelosti.

Članak 74.

(1) Pomorsko učilište ovlašteno za održavanje izobrazbe pomoraca plaća godišnju
naknadu za svaku kalendarsku godinu.
(2) Naknada se sastoji od stalnog i promjenjivog dijela. Stalni dio naknade
utvrđuje se prema vrsti izobrazbe i broju područnih jedinica. Promjenjivi dio
naknade utvrđuje se prema broju kandidata.
(3) Stalni dio naknade za prvu kalendarsku godinu rada plaća se prilikom
izdavanja dopusnice, a za sve naredne godine plaća se najkasnije do 30. lipnja
za tekuću kalendarsku godinu, a promjenjivi dio naknade se plaća prije izdavanja
obrazaca potvrdnica pomorskom učilištu.
(4) Ako pomorsko učilište ne uplati naknadu u roku propisanom u stavku 3. ovog
članka, pomorskom učilištu se oduzima dopusnica za održavanja izobrazbe.
(5) Visinu naknade utvrđuje Ministar najkasnije do 1. prosinca za narednu
kalendarsku godinu.

Članak 75.

Ako Ministarstvo ili lučka kapetnija utvrdi da pomorsko učilište ne zadovoljava
uvjete na temelju kojih mu je izdano rješenje ili utvrdi bilo koju drugu
nepravilnost u radu pomorskog učilišta, Ministarstvo ili lučka kapetanija
naložiti ispravak utvrđenog nedostatka i zabraniti održavanje izobrazbe ili
obrazovanja do otklanjanja nedostatka.

Članak 76.

(1) Pomorsko učilište ovlašteno za provođenje izobrazbe dužno je najmanje tri
dana prije početka izobrazbe izvijestiti Ministarstvo i nadležnu lučku
kapetaniju o danu i vremenu početka i okončanja izobrazbe, točnom rasporedu
sati, predmeta i predavača.
(2) Pomorsko učilište iz stavka 1. ovog članka je dužno dostaviti popis
pristupnika za program izobrazbe najkasnije prije početka izobrazbe.

Dio šesti
POSTUPAK IZDAVANJA SVJEDODŽBI O OSPOSOBLJENOSTI

Članak 77.

(1) Svjedodžba o osposobljenosti izdaje se na zahtjev pomorca, ako su ispunjeni
svi uvjeti propisani ovim Pravilnikom.
(2) Uz zahtjev za izdavanje svjedodžbe, podnositelj je dužan priložiti dvije
fotografije ne starije od 6 mjeseci i dokaze o:
a) identitetu i starosnoj dobi;
b) udovoljavanju propisanim uvjetima zdravstvene sposobnosti;
c) položenom odgovarajućem ispitu (ako je ispit propisan);
d) udovoljavanju svim uvjetima obveznog obrazovanja i/ili izobrazbe za stjecanje
odnosne svjedodžbe;
e) udovoljavanju svim propisanim uvjetima glede trajanja plovidbene službe u
odgovarajućem svojstvu i na odgovarajućoj vrsti broda;
f) udovoljavanju i drugim standardima osposobljenosti, propisanima ovim
Pravilnikom, glede onih osposobljenosti, djelatnosti i razina odgovornosti koje
se u odnosnoj svjedodžbi iskazuju;
g) najviše do sada stečeno zvanje u pomorstvu.

Članak 78.

Udovoljavanje propisanim zdravstvenim uvjetima dokazuje se valjanim uvjerenjem o
zdravstvenoj sposobnosti, koje je izdala ovlaštena zdravstvena ustanova u skladu
s odgovarajućim propisima o zdravstvenim pregledima pomoraca.

Članak 79.

(1) Udovoljavanje uvjetima glede trajanja plovidbene službe u odgovarajućem
svojstvu i na odgovarajućoj vrsti broda koja je započela prije 1. lipnja 2008.
godine, dokazuje se:
a) ako je pomorac bio ukrcan na hrvatskom brodu – ovjerenim bilješkama u svojoj
pomorskoj knjižici, odnosno odobrenju za ukrcavanje;
b) ako je pomorac bio ukrcan na stranom brodu – ovjerenim bilješkama u svojoj
pomorskoj knjižici ili sukladno s nacionalnim propisima države čiju zastavu brod
vija.
(2) Udovoljavanje uvjetima glede trajanja plovidbene službe koja je započela
nakon 1. lipnja 2008. godine dokazuje se ovjerenim bilješkama u pomorskoj
knjižici, odnosno odobrenju za ukrcavanje izdanim od strane Republike Hrvatske.
(3) U slučajevima iz stavka 1. točke b) ovoga članka Ministarstvo, odnosno
nadležna lučka kapetanija može tražiti i druge neosporne dokaze plovidbene
službe (npr. ugovor o radu, iskrcajne liste, preslike viza, putne karte i dr.).

Članak 80.

(1) Kad je uvjetima za stjecanje svjedodžbe o osposobljenosti propisano
polaganje ispita, Ministarstvo ili nadležna lučka kapetanija će temeljem
zahtjeva podnesenog sukladno članku 77. ovoga Pravilnika, ako se utvrdi da su
svi uvjeti ispunjeni, uputiti pristupnika na ispit, o čemu će donijeti
zaključak.
(2) Zaključak iz stavka 1. ovoga članka izdaje se na obrascu propisanom u
Prilogu G koji je sastavni dio ovog Pravilnika, a sadrži osim odobrenja za
pristupanje ispitu, vrijeme i mjesto polaganja ispita.

Članak 81.

(1) Ako podnositelj zahtjeva udovoljava svim propisanim uvjetima za izdavanje
tražene svjedodžbe o osposobljnosti, Ministarstvo ili nadležna lučka kapetanija
donosi rješenje o prihvaćanju zahtjeva, prilog kojem je odgovarajuća svjedodžba.
(2) Ako podnositelj zahtjeva ne udovoljava nekom od uvjeta za izdavanje tražene
svjedodžbe o osposobljnosti, Ministarstvo ili nadležna lučka kapetanija izdat će
rješenje o odbijanju zahtjeva.
(3) Protiv rješenja iz stavka 1. i 2. ovoga članka, nezadovoljna stranka može
uložiti žalbu Ministarstvu, putem tijela koje je rješenje donijelo, u roku od 15
dana od dana primitka rješenja.

*Ispiti za stjecanje svjedodžbi o osposobljenosti*
Članak 82.

(1) Stručne ispite za stjecanje i obnovu svjedodžbi o osposobljenosti iz Dijela
trečeg i četvrtog ovoga Pravilnika, pomorci polažu pred ispitnim povjerenstvima.
(2) Članove ispitnih povjerenstava i ispitivače imenuje Ministar.
(3) Prijedlog članova ispitnih povjerenstava koja se osnivaju pri Ministarstvu,
i ispitivača daje ravnatelj uprave nadležne za izdavanje svjedodžbi, a prijedlog
sastava ispitnih povjerenstava koja se osnivaju pri lučkim kapetanijama, i
ispitivača, daje lučki kapetan.
(4) Prijedlog za imenovanje člana ispitnoga povjerenstva i ispitivača mora
sadržavati pisane dokaze o udovoljavanju uvjetima za člana ispitnoga
povjerenstva.
(5) Pri određivanju sastava ispitnoga povjerenstva i ispitivača, Ministar može
imenovati i potreban broj pripravnika za dužnosti člana povjerenstva.
(6) Pripravnici za članove ispitnoga povjerenstva moraju zadovoljavati sve
potrebne uvjete za člana ispitnoga povjerenstva, osim uvjeta koji se odnose na
iskustvo.
(7) Članove ispitnoga povjerenstva i ispitivače, Ministar imenuje na rok od
dvije godine.
(8) Tajnika ispitnoga povjerenstva imenuje ravnatelj Uprave nadležne za
izdavanje svjedodžbi, iz redova zaposlenika u sjedištu Ministarstva, odnosno
lučki kapetan, iz redova zaposlenika lučke kapetanije.

Članak 83.

(1) Ispitna povjerenstva za stjecanje svih ili pojedinih zvanja osnivaju se u
Ministarstvu i lučkim kapetanijama, u kojima se nalaze sjedišta pomorskih
učilišta kojima je, temeljem suglasnosti ili dopusnice Ministarstva povjerena
izobrazba i/ili obrazovanje pomoraca radi stjecanja tog ili tih zvanja.
(2) Ispitna povjerenstva za obnovu svih ili pojedinih zvanja osnivaju se u
Ministarstvu i lučkim kapetanijama.
(3) Ispitna povjerenstva osnovana u lučkim kapetanijama dužna su održavati
ispite na području lučke kapetanije u kojima su osnovana.

Članak 84.

(1) Svaki član ispitnoga povjerenstva mora:
– imati odgovarajuću naobrazbu i izobrazbu, najmanje onu koja je potrebna za
stjecanje ili obnovu svjedodžbe za koju se ispit održava;
– imati stečeno zvanje u pomorstvu, najmanje ono na koje se odnosni ispit
odnosi;
– imati odgovarajuće iskustvo u provjeri znanja i ocjenjivanju stručne
osposobljenosti pomoraca ili završiti izobrazbu za članove ispitnoga
povjerenstva, sukladno programu iz Priloga D ovoga Pravilnika.
(2) Pod odgovarajućom naobrazbom i izobrazbom smatra se najmanje naobrazba i
izobrazba potrebna za stjecanje ovlaštenja za koje se ispit održava.
(3) Pod stečenim zvanjem, smatra se jedno od stečenih zvanja u pomorstvu,
sukladno članku 6., 7. ili 8. ovog Pravilnika, novisno o valjanosti svjedodžbe o
osposobljenosti.
(4) Smatra se da odgovarajuće iskustvo ima osoba koja je u svojstvu pripravnika
za člana ispitnoga povjerenstva bila nazočna postupku ispitivanja i ocjenjivanja
u najmanje tri ispitna roka i najmanje 30 pristupnika ili osoba koja ima valjani
izbor u nastavno ili znanstveno-nastavno zvanje.

Članak 85.

(1) Ispitno povjerenstvo za svaki pojedini ispit čine predsjednik i dva člana,
osim za stjecanje ili obnovu svjedodžbi iz članaka 17., 20., 21., 29., 32., 33.,
37 i 38. ovoga Pravilnika, kad ispitno povjerenstvo čine predsjednik i četiri
člana.
(2) Predsjednika, članove i ispitivače ispitnog povjerenstva za svaki pojedini
ispit određuje ravnatelj Uprave nadležne za izdavanje svjedodžbi iz redova
imenovanih članova i ispivača ispitnog povjerenstva osnovanog pri sjedištu
Ministarstva, odnosno lučki kapetan iz redova imenovanih članova i ispitivača
ispitnog povjerenstva osnovanog pri lučkoj kapetaniji.
(3) Predsjednik i članovi povjerenstva ujedno su ispitivači iz pojedinih
predmeta.
(4) Ako je broj predmeta veći od broja članova povjerenstva, predsjednik
povjerenstva uključit će odgovarajući broj ispitivača.
(5) Osoba koja je sudjelovala u obrazovanju i/ili izobrazbi pojedinog
pristupnika ne može sudjelovati u postupku ispita istog pristupnika.

Članak 86.

Članovi ispitnoga povjerenstva dužni su redovito ukazivati nazočnim
pripravnicima na prednosti i nedostatke uočene u znanjima i vještinama ispitanih
pristupnika, te na okolnosti bitne za konačnu ocjenu.

Članak 87.

Ispiti za stjecanje svjedodžaba o osposobljenosti pomoraca, pri kojima program i
način provjere osposobljenosti zahtijeva posebnu tehničku opremu ili pomagala,
održavaju se u prostorima odgovarajućih pomorskih učilišta.

Članak 88.

(1) Rokovi za polaganje ispita za stjecanje i obnovu svjedodžaba o
osposobljenosti pomoraca jesu redoviti i izvanredni.
(2) Redovite rokove za polaganje ispita utvrđuje Ministarstvo, unaprijed za
svaku kalendarsku godinu.
(3) Izvanredne rokove za polaganje ispita utvrđuje lučka kapetanija.

Članak 89.

(1) Ispit iz pojedinih dijelova programa (predmeta) može se polagati pisano,
usmeno i praktično.
(2) Ispit za obnovu svjedodžbe o osposobljenosti polaže se pisano i obuhvaća
jedan ili više predmeta odgovarajućeg programa.
(3) Ispitni program i način polaganja ispita za stjecanje pojedine svjedodžbe,
utvrđuje se u prilogu C ovoga Pravilnika.
(4) Sadržaj pisanog dijela ispita utvrđuje Ministarstvo, te utvrđuje kriterij
procjene rezultata pisanog dijela ispita.
(5) Praktični dio ispita se u pravilu održava na suvremeno opremljenom brodu,
prema izboru i odluci predsjednika komisije, ili u odgovarajuće opremljenim
prostorijama s namijenskim uređajima ili na simulatoru.

Članak 90.

Ocjena uspjeha pristupnika iz svakoga predmeta na ispitu je »zadovoljio« ili
»nije zadovoljio«, a ocjena sveukupnog ispita je »položio« ili »nije položio«.

Članak 91.

(1) Za pristupnika koji odustane od započetoga polaganja ispita ili popravnoga
dijela ispita, drži se da ispit nije položio.
(2) Pristupniku koji ne pokaže dostatan uspjeh iz pisanog dijela ispita
uskraćuje se pravo polagati usmeni ispit iz toga predmeta.
(3) Pristupnik može polagati popravni ispit iz jednog predmeta za ispite koji
imaju četiri predmeta ili manje, za ispite koji imaju od 5 do 9 predmeta
dozvoljava se polaganje popravnog ispita iz dva predmeta, a za ispite koji imaju
10 predmeta ili više popravni dio ispita može se polagati iz tri predmeta.
(4) Osoba koja ne pristupi polaganju ispita na koji je upućena, a svoj izostanak
ne opravda valjanim razlogom na pisani način najkasnije do početka ispita,
smatra se da ispit nije položila.
(5) Osobi koja je izostanak opravdala sukladno odredbi stavka 4. ovog članka
lučka kapetanija će odrediti novi rok za polaganje ispita.

Članak 92.

(1) Po okončanju ispitivanja, ispitno povjerenstvo utvrđuje ocjenu iz svakoga
predmeta i konačnu ocjenu, te izdaje potvrdnicu o uspjehu na ispitu, koju
potpisuje predsjednik i tajnik ispitnoga povjerenstva.
(2) Ukoliko se pristupnik upućuje na popravni ispit, potvrdnica sadrži i mjesto
i vrijeme polaganja popravnog ispita.
(3) Obrazac potvrdnice popisan je u Prilogu G koji je sastavni dio ovog
Pravilnika.

Članak 93.

(1) Tijekom polaganja ispita vodi se zapisnik u kojega se unose svi podaci od
važnosti za postupak i ishod na ispitu, a poglavito imena članova ispitnoga
povjerenstva, nazivi predmeta, uspjeh iz svakoga predmeta, te konačna ocjenu.
(2) Zapisnik vodi tajnik, a potpisuju ga predsjednik i tajnik ispitnog
povjerenstva.

Članak 94.

(1) Neposredno po priopćenju ishoda ispita, a najkasnije tijekom narednoga
radnog dana po održanom ispitu, pristupnik ima pravo uložiti pisani i
obrazloženi prigovor na odluku povjerenstva.
(2) O prigovoru pristupnika, predsjednik povjerenstva odmah izvješćuje
Ministarstvo, koje u roku od dva dana mora potvrditi odluku ispitnoga
povjerenstva ili uvažiti prigovor pristupnika.

Članak 95.

(1) Popravni ispit za sve svjedodžbe iz Dijela trećeg ovog Pravilnika može se
polagati najranije 30 dana od započetoga polaganja ispita, a najkasnije jednu
godinu od započetog polaganja ispita.
(2) Popravni ispit za sve svjedodžbe iz Dijela četvrtog ovoga Pravilnika može se
polagati iz najviše dvaju predmeta i to najranije 15 dana od započetoga
polaganja ispita, a najkasnije šest mjeseci od započetog polaganja ispita.
(3) Popravni ispit za obnovu svjedodžbe o osposobljenosti može se polagati
najranije 15 dana od započetoga polaganja ispita, a najkasnije 3 mjeseca od
započetog polaganja ispita.
(4) Popravni se ispiti polažu pred istim ispitnim povjerenstvom.
(5) Za pristupnika koji na popravnom ispitu bude iz kojega predmeta ili načina
polaganja ocijenjen s »Nije zadovoljio«, drži se da cijeli ispit nije položio.

Članak 96.

(1) Pristupnici koji ne polože ispit za stjecanje svjedodžbe o osposobljenosti
iz Dijela trećeg ovog Pravilnika, ne mogu pristupiti ponovnom polaganju u roku
kraćem od 3 mjeseca.
(2) Iznimno, pristupnici za stjecanje svjedodžbe iz članaka 34. i 36. ovog
Pravilnika, mogu pristupiti ponovnom polaganju ispita u roku od najmanje 30
dana.
(3) Pristupnici koji ne polože ispit za stjecanje svjedodžbe iz Dijela četvrtog
ovog Pravilnika ne mogu pristupiti ponovnom polaganju u roku kraćem od 30 dana.
(4) Pristupnici koji ne polože ispit za obnovu svjedodžbe o osposobljenosti ne
mogu pristupiti ponovnom polaganju u roku kraćem od 30 dana.

Članak 97.

Ministarstvo može na zahtjev lučke kapetanije u izuzetnim slučajevima dopustiti
skraćivanje rokova iz članaka 95. i 96. ovog Pravilnika.

Članak 98.

Pristupnici koji su stekli svjedodžbu o osposobljenosti iz članka 21. ovog
Pravilnika, stječu naziv »kapetan duge plovidbe«.

Članak 99.

(1) Poslove u svezi organizacije ispita može obavljati pomorsko učilište koje
temeljem suglasnosti ili dopusncie Ministarstva obavlja obrazovanje /ili
izobrazbu.
(2) Ispit se polaže pred povjerenstvom Ministarstva odnosno lučke kapetanije
imenovanim od strane ministra.
(3) Sve administrativne poslove oko izdavnja svjedožbi o osposobljenosti obavlja
Ministarstvo ili lučka kapetanija za što im pripada naknada za obrasce i naknada
za unapređenje službe.
(4) Troškove ispita snose kandidati, a visinu naknade za članove ispitnog
povjerenstva i naknade iz stavka 3. ovoga članka utvrđuje ministar.
(5) Troškove održavanja ispita izvan sjedišta ispitnog povjerenstva, što
uključuje putne troškove i dnevnice članovima i tajniku ispitnog povjerenstva, a
prema mjerilima za tijela državne uprave, snosi organizator ispita.
(6) Obračun i naplatu troškova pripreme i organizacije ispita i raspodjelu
uprihođenih sredstava može obavljati pomorsko učilište iz stavka 1. ovog članka.

Dio sedmi
PRIZNAVANJE, OBNOVA I ZAMJENA SVJEDODŽBI O OSPOSOBLJENOSTI

Glava I.

Priznavanje svjedodžbi izdanih od nadležnih tijela strane države

Članak 100.

(1) Svjedodžbe o osposobljenosti izdane od nadležnih tijela druge države stranke
Konvencije STCW 1978. kako je izmjena i dopunjena, priznaju se u Republici
Hrvatskoj, uz uvjet uzajamnosti i jednakovrijednosti.
(2) Postupak priznavanja svjedodžbi vodi Ministarstvo.
(3) Pojedina isprava iz stavka 1. ovoga članka priznaje se, na zahtjev pomorca,
ako su ispunjeni svi zahtjevi i uvjeti propisani za izdavanje takve svjedodžbe,
sukladno s odredbama ovoga Pravilnika.
(4) Ako se utvrdi da standardi obrazovanja i/ili izobrazbe, te uvjeti za
izdavanje svjedodžbe u državi koja je izdala svjedodžbu ne odgovaraju uvjetima
propisanim ovim Pravilnikom, Ministarstvo može odrediti dodatno obrazovanje
i/ili izobrazbu, dodatnu plovidbenu službu i polaganje odgovarajućih ispita
prema odgovarajućem programu iz Priloga C ili D koji su sastavni dio ovog
Pravilnika.
(5) Priznavanje svjedodžbe potvrđuje se odgovarajućom ovjerom koja se izdaje na
obrascu propisanom u Prilogu A II koji je sastavni dio ovog Pravilnika.
(6) Svjedodžbe o osposobljenosti izdane od strane države koje nisu članice
Konvencije STCW 1978. s izmjenama i dopunama i nisu na popisu zemalja sukladno
odredbama Pravila I/7 Konvencije STCW 1978. kako je izmijenjena i dopunjena,
neće se priznati u Republici Hrvatskoj.

*Obnova svjedodžbi*
Članak 101.

(1) Svjedodžbe o osposobljenosti kojima je valjanost pet godina, obnavljaju se
za isto razdoblje ukoliko naslovnik svjedodžbe dokaže svoju stručnu
osposobljenost i zdravstvenu sposobnost.
(2) Stručna osposobljenost iz prethodnog stavka postiže se:
a) potvrđenom plovidbenom službom tijekom koje je pomorac obavljao dužnosti što
odgovaraju svjedodžbi koju posjeduje i to najmanje u razdoblju od ukupno jedne
godine tijekom proteklih pet godina neovisno o kategoriji plovidbe broda. U
najmanje razdoblje plovidbe od godinu dana u proteklih pet godina ne uračunava
se plovidba ostvarena u kategoriji plovidbe 8 ili u vremenu koje je brod proveo
u raspremi, osim kod svjedodžbi u nacionalnoj plovidbi; ili
b) obavljanjem onih dužnosti koje se drže jednakima plovidbenoj službi i to:
lučkoga kapetana, inspektora sigurnosti plovidbe, djelatnika u sjedištu
Ministarstva ili lučke kapetanije koji je rješenjem Ministarstva ovlašten
obavljati inspekcijske poslove, peljara, člana ispitnoga povjerenstva za
stjecanje odnosne svjedodžbe o osposobljenosti ili nastavnika u teoretskom ili
praktičnom obrazovanju ili izobrazbi polaznika za stjecanje odnosne svjedodžbe o
osposobljenosti i to najmanje u razdoblju od 12 mjeseci tijekom proteklih pet
godina, ili
c) ispunjenjem jednog od sljedećih uvjeta:
– za svjedodžbu iz članka 34. polaganjem ispita za stjecanje odgovarajuće
svjedodžbe;
– za svjedodžbe o osnovnoj osposobljenosti osim svjedodžbe iz članka 34.
polaganjem ispita prema programu i na način kako je propisano u Prilogu C 37
ovog Pravilnika;
– ako pomorac iz članaka 15. do 21., 26. do 38. i 43. do 49. ovog Pravilnika,
osim pomorca iz članka 34. ovog Pravilnika, ostvari najmanje 3 mjeseca potvrđene
plovidbene službe u posljednjih godinu dana obavljajući dužnosti koje odgovaraju
svjedodžbi koju posjeduje ili kao neposredni niži časnik ili kao prekobrojni
časnik, a ostali dio do najmanje jedne godine potvrđene plovidbene službe
tijekom proteklih pet godina obavljajući bilo koje dužnosti u bilo kojem
svojstvu ukrcaja na brodu bez obzira na veličinu ili snagu porivnog stroja.
(3) Ako nisu ispunjeni svi uvjeti iz stavka 2. ovog članka naslovniku svjedodžbe
o osposobljenosti može se na njegov zahtjev izdati svjedodžba o osposobljenosti
koja odgovara ostvarenoj potvrđenoj plovidbenoj službi u trajanju od 12 mjeseci
tijekom proteklih pet godina ne manjoj od plovidbene službe koja je uvjet za
stjecanje zahtijevane svjedodžbe o osposobljenosti.
(4) Svjedodžbe o osposobljenosti u nacionalnoj plovidbi mogu se obnoviti i
temeljem plovidbene službe ostvarene na javnim brodovima.

Članak 102.

(1) Ako pomorac ne ispunjava uvjete za obnovu svjedodžbe u pogledu plovidbene
službe na brodu odgovarajuće veličine i snage porivnog stroja, pomorac može
obnoviti svjedodžbu uz uvjet da je u posljednjih 5 ostvario najmanje 1 godinu
plovidbene službe obavljajući dužnosti koje odgovaraju svjedodžbi koju
posjeduje, na brodovima u nacionalnoj plovidbi.
(2) U slučaju iz stavka 1. ovog članka izdat će se svjedodžba o osposobljenosti
uz ograničenje: vrijedi samo za nacionalnu plovidbu.

Članak 103.

(1) Svjedodžbe o dopunskoj osposobljenosti kojima je valjanost pet godina, osim
svjedodžbe iz članak 58. ovog Pravilnika, obnavljaju se za isto razdoblje,
ukoliko naslovnik svjedodžbe dokaže svoju stručnu osposobljenost.
(2) Stručna osposobljenost iz stavka 1. ovoga članka dokazuje se:
a) plovidbenom službom iz točke a) stavka 2. članka 101. ovog Pravilnika, na
brodu za kojega se takva svjedodžba o osposobljenosti zahtijeva ili;
b) ponovnim polaganjem ispita za stjecanje odnosne svjedodžbe ili;
c) obavljanjem onih dužnosti koje se drže jednakima plovidbenoj službi i to:
lučkoga kapetana, inspektora sigurnosti plovidbe, djelatnika Uprave pomorstva
ili lučke kapetanije koji je rješenjem Ministarstva ovlašten obavljati
inspekcijske poslove, peljara, člana ispitnoga povjerenstva za stjecanje odnosne
svjedodžbe o osposobljenosti ili nastavnika u teoretskom ili praktičnom
obrazovanju ili izobrazbi polaznika za stjecanje odnosne svjedodžbe o
osposobljenosti i to najmanje u razdoblju od 12 mjeseci tijekom proteklih pet
godina.
(3) Svjedodžba o osposobljenosti za pružanje medicinske skrbi na brodu (STCW
VI/4) obnavlja se za isto razdoblje temeljem ponovnog uspješno završenog
programa izobrazbe sukladno Prilogu D koji je sastavni dio ovog Pravilnika.

*Zamjena svjedodžbe*
Članak 104.

(1) Nestanak svjedodžbe o osposobljenosti ili dopunske osposobljenosti posjednik
je dužan prijaviti tijelu koje je svjedodžbu izdalo.
(2) Nestanak svjedodožbe u inozemstvu, posjednik je dužan prijaviti najbližem
diplomatskom ili konzularnom predstavništvu Republike Hrvatske, a nakon povratka
u Republiku Hrvatsku – tijelu iz stavka 1. ovoga članka.
(3) Nadležno tijelo će nestalu svjedodžbu proglasiti nevažećom.
(4) Protiv rješenja iz stavka 3. ovoga članka žalba nije moguća.
(5) Rješenje iz stavka 3. ovoga članka objavit će se u »Narodnim novinama«, o
trošku stranke.
(6) Nadležno tijelo koje je izdalo nestalu ili oštećenu svjedodžbu izdat će na
zahtjev pomorca novu svjedodžbu.
(7) Rok valjanosti svjedodžbe iz stavka 6. ovog članka ne može biti dulji od
datuma isteka valjanosti izgubljene ili oštećene svjedodžbe.

Članak 105.

(1) Znatno oštećenje svjedodžbe o osposobljenosti ili dopunske osposobljenosti
posjednik je dužan prijaviti tijelu koje je svjedodžbu izdalo.
(2) Znatno oštećenje svjedodožbe u inozemstvu, posjednik je dužan prijaviti
najbližem diplomatskom ili konzularnom predstavništvu Republike Hrvatske, a
nakon povratka u Republiku Hrvatsku – tijelu iz stavka 1. ovoga članka.
(3) Nadležno tijelo koje je izdalo oštećenu svjedodžbu izdat će na zahtjev
pomorca novu svjedodžbu ukoliko pomorac oštećenu svjedodžbu priloži zahtjevu.
(4) Rok valjanosti svjedodžbe iz stavka 3. ovog članka ne može biti dulji od
datuma isteka valjanosti oštećene svjedodžbe.

Dio osmi
UPISNICI SVJEDODŽBI O OSPOSOBLJENOSTI

Članak 106.

Svjedodžbe o osposobljenosti, dopunskoj osposobljenosti i ovjere o priznanju
svjedodžbi, vode se u upisniku svjedodžbi.

Članak 107.

(1) Upisnike vodi Ministarstvo i lučke kapetanije, pri kojima su ustanovljena
ispitna povjerenstva.
(2) Središnji upisnik svih svjedodžaba vodi Ministarstvo.

Članak 108.

(1) Upisnici su javne knjige.
(2) Podaci iz upisnika izdaju se na zahtjev brodara, nadležnih vlasti druge
države ili drugih fizičkih ili pravnih osoba koje imaju pravni interes.

Članak 109.

(1) Upisnici sadržavaju najmanje:
– podatke o svjedodžbama o osposobljenosti (broj svjedodžbe, STCW ili druga
oznaka, dužnost, djelatnost, razina osposobljenosti, ovjera i ograničenja),
– podatke o ovlašteniku (ime pomorca, datum rođenja, državljanstvo, spol,
fotografiju, odnosni broj isprave, datum izdavanja, datum istjecanja, datum
zadnje obnove, pojedinosti o izuzećima),
– podatke o valjanosti svjedodžbe (valjanost, privremeno ili trajno oduzimanje,
prijava gubitka ili uništenja, uključujući zapis o promjeni statusa i datuma
promjene),
– podatke o zdravstvenom stanju ovlaštenika (datum izdavanja zadnjega
zdravstvenog uvjerenja koje se odnosi na izdavanje ili obnovu odgovarajuće
svjedodžbe o osposobljenosti).
(2) Voditelj upisnika dužan je na pismenu molbu dati pismeni odgovor sa
zatraženim podacima.

Dio deveti
ODUZIMANJE SVJEDODŽBI O OSPOSOBLJENOSTI

Članak 110.

(1) Ministarstvo ili lučka kapetanija donijet će rješenje kojim se proglašava
ništavim rješenje i svjedodžba o osposobljenosti, te pomorcu oduzima svjedodžba
o osposobljenosti ako:
1. pomorac ne ispunjava uvjete godina života za stjecanje svjedodžbe o
osposobljenosti ili dopunskoj osposobljenosti;
2. pomorac stekne svjedodžbu o osposobljenosti na temelju krivotvorenih ili
neistinitih isprava potrebnih za stjecanje svjedodžbe o osposobljenosti;
3. je pomorac trajno zdravstveno nesposoban za obavljanje odgovarajućih poslova;
(2) Ako okolnosti iz stavka 1. točke 3. ovog članka nastupe nakon izdavanja
svjedodžbe o osposobljenosti, Ministarstvo ili lučka kapetanija će donijeti
rješenje o ukidanju rješenja o izdavanju svjedodžbe o osposobljenosti i oduzeti
pomorcu svjedodžbu.

Članak 111.

Ako se u prekršajnom ili kaznenom postupku pomorcu izreče mjera oduzimanja
svjedodžbe o osposobljenosti ili dopunskoj osposobljenosti, odgovarajuća
bilješka unijet će se u upisnik svjedodžbi.

Dio deseti
PRIJELAZNE I ZAVRŠNE ODREDBE

Članak 112.

(1) Pomorci u službi palube koji su stekli određena zvanja po dosadašnjim
propisima, mogu danom stupanja na snagu ovoga Pravilnika steći sljedeće
svjedodžbe o osposobljenosti:
1. kormilar – svjedodžbu o osposobljenosti za zvanje člana posade koji čini dio
plovidbene straže, odnosno svjedodžbu o osposobljenosti za zapovjednika na
brodovima do 200 BT u nacionalnoj plovidbi s ograničenjem da je ovlašten
zapovijedati brodovima do 50 BT, ako ima ukupnu plovidbenu službu od najmanje 5
godina sa svjedodžbom kormilara, od čega najmanje 1 godinu u svojstvu
zapovjednika broda u posljednje 3 godine;
2. brodovođa ograničene plovidbe – svjedodžbu o osposobljenosti za zapovjednika
na brodovima do 200 BT u nacionalnoj plovidbi, s ograničenjem da nije ovlašten
zapovijedati putničkim brodovima, odnosno svjedodžbu o osposobljenosti za
zapovjednika na brodovima do 200 BT u nacionalnoj plovidbi, s ograničenjem da je
ovlašten zapovijedati putničkim brodovima do 100 BT, ako ima ukupnu plovidbenu
službu od najmanje 5 godina sa svjedodžbom brodovođe ograničene plovidbe od čega
najmanje 1 godinu u svojstvu zapovjednika broda u posljednje 3 godine;
3. brodovođa – svjedodžbu o osposobljenosti za časnika odgovornog za plovidbenu
stražu na brodu do 500 BT, u maloj obalnoj plovidbi, odnosno svjedodžbu o
osposobljenosti za zapovjednika broda do 500 BT, u maloj obalnoj plovidbi, ako
ispunjava uvjete iz članka 16. ovog Pravilnika, odnosno svjedodžbu o
osposobljenosti za zapovjednika broda do 500 BT u maloj obalnoj plovidbi, s
ograničenjem da je ovlašten zapovijedati brodom u nacionalnoj plovidbi ako ima
plovidbenu službu u nacionalnoj plovidbi;
4. poručnik trgovačke mornarice – svjedodžbu o osposobljenosti za časnika
plovidbene straže na brodovima od 500 BT ili većima, ili svjedodžbu o
osposobljenosti za prvoga časnika palube ili zapovjednika na brodovima do 3000
BT, ako ispunjava uvjete iz članaka 18. i 19. ovog Pravilnika, odnosno
svjedodžbu o osposobljenosti za prvog časnika palube na brodovima od 3000 BT ili
većima, ako ima najmanje 24 mjeseca plovidbene službe u svojstvu časnika
plo­vidbene straže na brodovima od 3000 BT ili većima u neograničenoj plovidbi;
5. kapetan duge plovidbe – svjedodžbu o osposobljenosti za zapovjednika broda od
3000 BT ili većeg.
(2) Svjedodžba o osposobljenosti iz stavka 1. ovog Pravilnika izdat će se
pomorcu koji pored uvjeta iz stavka 1. ovog članka ispuni i jedan od sljedećih
uvjeta:
– ima najmanje 12 mjeseci potvrđene plovidbene službe ostvarene u posljednjih 5
godina ili;
– položi ispit prema programu i na način kako je propisano u Prilogu C 37 ovog
Pravilnika.

Članak 113.

(1) Svjedodžbe o osposobljenosti iz članka 112. ovog Pravilnika priznat će
pomorcu koji uz odnosno zvanje posjeduje:
1. Svjedodžbu o osposobljenosti za obavljanje poslova traganja, spašavanja i
opstanka na moru, svjedodžbu o osposobljenosti za obavljanje poslova rukovanja
sredstvima za spašavanje, svje­dodžbu o osposobljenosti za obavljanje poslova
protupožarne zaštite i svjedodžbu o osposobljenosti za motrenje i ucrtavanje
radarskim uređajem na osnovu posebne izobrazbe i položenog ispita sukladno
programu iz Priloga D6A koji je sastavni dio ovog Pravilnika, za pomorce koji
zapovijedaju brodovima koji imaju ugrađen radarski uređaj – pomorcu iz točaka 1.
i 2.;
(2) Ako pomorac ne posjeduje svjedodžbe o osposobljenosti navedene u točki 1.
ovog članka osim svjedodžbe o osposobljenosti za motrenje i ucrtavanje radarskim
uređajem, dužan je svladati poseban program i položiti ispit, sukladno s
odredbom članka 11. ovog Pravilnika.
2. Svjedodžbu o osposobljenosti za obavljanje poslova traganja, spašavanja i
opstanka na moru, svjedodžbu o osposobljenosti za obavljanje poslova rukovanja
sredstvima za spašavanje, svjedodžbu o osposobljenosti za obavljanje poslova
protupožarne zaštite, svjedodžbu o osposobljenosti za obavljanje poslova
rukovanja radarom za osmatranje – pomorcu iz točke 3.
3. Svjedodžbu o osposobljenosti za obavljanje poslova traganja, spašavanja i
opstanka na moru, svjedodžbu o osposobljenosti za obavljanje poslova rukovanja
sredstvima za spašavanje, svjedodžbu o osposobljenosti za obavljanje poslova
protupožarne zaštite, svjedodžbu o osposobljenosti za obavljanje poslova
rukovanja uređajima za automatsko radarsko ucrtavanje (ARPA), te svjedodžbu o
osposobljenosti za obavljanje poslova rukovanja radarom za osmatranje – pomorcu
iz točaka 4. i 5.
(3) Nakon stupanja na snagu ovoga Pravilnika, pomorac koji je stekao zvanje iz
članka 112. ovog Pravilnika, a prethodno nije stekao svjedodžbe o
osposobljenosti iz stavka 1. ovoga članka, dužan je svladati programe izobrazbe
i položiti odgovarajuće ispite koji su uvjet za stjecanje odnosnih ovlaštenja.

Članak 114.

(1) Pomorci u službi stroja koji su stekli određena zvanja po dosadašnjim
propisima, mogu danom stupanja na snagu ovoga Pravilnika steći:
1. brodski mazač – svjedodžbu o osposobljenosti za člana posade koji čini dio
plovidbene straže u strojarnici;
2. brodski motorist – svjedodžbu o osposobljenosti za člana posade koji čini dio
plovidbene straže u strojarnici, uz ograničenje da je ovlašten upravljati
brodskim postrojenjem do 500 kW u nacionalnoj plovidbi;
3. brodski strojovođa – svjedodžbu o osposobljenosti za časnika stroja
odgovornog za stražu u strojarnici na brodovima sa strojem porivne snage od 750
kW ili jačima s ograničenjem da može obnašati dužnost časnika straže u
strojarnici sa strojem porivne snage do 1100 kW, ili svjedodžbu o
osposobljenosti za časnika stroja odgovornog za stražu u strojarnici sa strojem
porivne snage od 750 kW ili jačim, s ograničenjem da može obnašati dužnost
časnika straže u strojarnici sa strojem porivne snage do 1500 kW, ako ima
najmanje 10 godina plovidbene službe u zvanju brodskog strojovođe ili svjedodžbu
o osposobljenosti za upravitelja stroja odgovornog za stražu u strojarnici sa
strojem porivne snage do 3000 kW s ograničenjem da može obnašati dužnost
upravitelja u strojarnici sa strojem porivne snage do 750 kW, ako ima najmanje 5
godina plovidbene službe u zvanju brodskog strojovođe;
4. pomorski strojar – svjedodžbu o osposobljenosti za časnika stroja odgovornog
za stražu u strojarnici na brodovima sa strojem porivne snage od 750 kW ili
jačima, ili svjedodžbu o osposobljenosti za upravitelja stroja na brodovima sa
strojem porivne snage do 3000 kW, ako ispunjava uvjete iz članka 30. ovog
Pravilnika, odnosno svjedodžbu o osposobljenosti za drugog časnika stroja na
brodu porivne snage od 3000 kW ili jačim ako ima najmanje 24 mjeseca plovidbene
službe u svojstvu časnika odgovornog za plovidbenu stražu u strojarnici na brodu
sa strojem porivne snage od 3000 kW ili jačim.
5. pomorski strojar I. klase – svjedodžbu o osposobljenosti za upravitelja
stroja na brodovima sa strojem porivne snage od 3000 kWili jačima.
(2) Svjedodžba o osposobljenosti iz stavka 1. ovog Pravilnika izdat će se
pomorcu koji pored uvjeta iz stavka 1. ovog članka ispuni i jedan od sljedećih
uvjeta:
– ima najmanje 12 mjeseci potvrđene plovidbene službe ostvarene u posljednjih 5
godina ili;
– položi ispit prema programu i na način kako je propisano u Prilogu C 37 ovog
Pravilnika.

Članak 115.

(1) Svjedodžbe o osposobljenosti iz članka 114. ovog Pravilnika priznat će se
pomorcu koji uz odnosno zvanje posjeduje:
1. Svjedodžbu o osposobljenosti za obavljanje poslova traganja, spašavanja i
opstanka na moru, svjedodžbu o osposobljenosti za obavljanje poslova rukovanje
sredstvima za spašavanje i Svje­dodžbu o osposobljenosti za obavljanje poslova
protupožarne zaštite – pomorcu iz točke 1. i točke 2.;
2. Svjedodžbu o osposobljenosti za obavljanje poslova traganja, spašavanja i
opstanka na moru, svjedodžbu o osposobljenosti za obavljanje poslova rukovanje
sredstvima za spašava­nje i svjedodžbu o osposobljenosti za obavljanje poslova
protupožarne zaštite – pomorcu iz točaka 3., 4. i 5.
(2) Ako pomorac ne posjeduje svjedodžbe o osposobljenosti navedene u točki 1.
ovoga članka, dužan je svladati poseban program i položiti ispit, sukladno
odredbi članka 11. ovoga Pravilnika.

Članak 116.

Pomorci u radioslužbi koji su stekli određena zvanja po dosadašnjim propisima,
mogu danom stupanja na snagu ovog Pravilnika steći sljedeće svjedodžbe o
osposobljenosti:
1. GMDSS operator s ograničenim ovlaštenjem – svjedodžbu o osposobljenosti za
radiooperatera s ograničenom ovlasti;
2. GMDSS operator s općim ovlaštenjem – svjedodžbu o osposobljenosti za
radiooperatera s općom ovlasti.

Članak 117.

Pomorci u radioslužbi koji su jednom stekli svjedodžbu o osposobljenosti za
radiooperatera s ograničenom ovlasti ili općom ovlasti mogu steći svjedodžbu o
osposobljenosti za VHF DSC radiooperatera.

Članak 118.

Pomorci u radioslužbi koji su stekli ovlaštenje:
– pomorski radiotelefonist s općim ovlaštenjem i
– pomorski radiotelefonist s ograničenim ovlaštenjem,
zadržavaju ih i mogu obavljati odgovarajuće poslove na brodovima u kategoriji
plovidbe 5 (nacionalna plovidba) i kategoriji plovidbe 6 (nacionalna obalna
plovidba), koji nemaju ugrađenu GMDSS opremu.

Članak 119.

Pomorci koji su do stupanja na snagu ovog Pravilnika stekli ovlaštenje
pomorskoga radiotelegrafista I. ili II. klase, mogu steći Svjedodžbu o
osposobljenosti za radioelektroničara II. klase, ako imaju završenu
visokoškolsku naobrazbu, smjera pomorskih komunikacija i brodske elektronike ili
drugog odgovarajućeg smjera, u trajanju od najmanje dvije godine, ako svladaju
poseban program izobrazbe prema Prilogu D koji je sastavni dio ovog Pravilnika,
te polože odgovarajući ispit.

Članak 120.

(1) Pomorci koji su prije stupanja na snagu ovog Pravilnika stekli određena
zvanja u službi palube, mogu steći sljedeća zvanja na ribarskim brodovima:
1. Svjedodžbu o osposobljenosti za zapovjednika ribarskog broda u nacionaloj
plovidbi i ZERP-u (R-HR VI/1) može steći zapovjednik broda do 50 BT u nacionaloj
plovidbi (HR III/13) ili mornar-motorist pod uvjetom da:
a. udovoljava propisanim zdravstvenim uvjetima.
2. Svjedodžbu o osposobljenosti za zapovjednika ribarskog broda u maloj obalnoj
plovidbi (R-HR VI/2) može steći zapovjednik broda do 200 BT u nacionalnoj
plovidbi i ribarskog broda u ZERP-u (HR III/14) ili brodovođa ograničene
plovidbe pod uvjetom da posjeduje:
a. Svjedodžbu o osposobljenosti za pružanje medicinske prve pomoći (STCW VI/4),
b. najmanje 12 mjeseci potvrđene plovidbene službe u službi palube ostvarene u
posljednjih 5 godina i
c. udovoljava propisanim zdravstvenim uvjetima.
3. Svjedodžbu o osposobljenosti za časnika odgovornog za plovidbenu stražu na
ribarskom brodu u velikoj obalnoj plovidbi (R-HR VI/3) može steći časnik
odgovornog za plovidbenu stražu na brodu do 500 BT u maloj obalnoj plovidbi
(STCW II/3) ili brodovođa pod uvjetom da posjeduje:
a. najmanje 12 mjeseci potvrđene plovidbene službe u službi palube ostvarene u
posljednjih 5 godina i
b. udovoljava propisanim zdravstvenim uvjetima.
4. Svjedodžbu o osposobljenosti za zapovjednika ribarskog broda u velikoj
obalnoj plovidbi (R-HR VI/4) može steći zapovjednik broda od 3000 BT ili većeg
(STCW II/2), prvi časnik palube na brodu od 3000 BT ili većem (STCW II/2),
zapovjednik broda do 3000 BT (STCW II/2), prvi časnik palube na brodu do 3000 BT
(STCW II/2), časnik plovidbene straže na brodu od 500 BT ili većem (STCW II/1),
zapovjednik broda do 500 BT u maloj obalnoj plovidbi (STCW II/3), časnik
odgovoran za plovidbenu stražu na brodu do 500 BT u maloj obalnoj plovidbi (STCW
II/3) s najmanje 24 mjeseci plovidbene službe u tom svojstvu odnosno brodovođa
koji ispunjava uvjete članka 16. ovog Pravilnika, pod uvjetom da posjeduje:
a. Svjedodžbu o osposobljenosti za pružanje medicinske skrbi na brodu (STCW
VI/4),
b. najmanje 12 mjeseci potvrđene plovidbene službe u službi palube ostvarene u
posljednjih 5 godina i
c. udovoljava propisanim zdravstvenim uvjetima.
(2) Svjedodžba o osposobljenosti iz stavka 1. ovog članka izdat će se pomorcu
koji pored uvjeta iz stavka 1. ovog članka ispunjava sljedeći uvjet:
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima.
(3) Uvjet potvrđene plovidbene službe u trajanju od najmanje 12 mjeseci u
posljednjih 5 godina iz stavka 1. ovog članka može se zamijeniti polaganjem
ispita prema programu i na način kako je propisano u Prilogu C 37 ovog
Pravilnika.

Članak 121.

(1) Pomorci koji su prije stupanja na snagu ovog Pravilnika stekli određena
zvanja u službi stroja, mogu steći sljedeća zvanja na ribarskim brodovima:
1. Svjedodžbu o osposobljenosti za upravitelja stroja na ribarskom brodu sa
strojem porivne snage do 500 kW (R-HR VI/5) može steći brodski motorist ili
mornar-motorist ili upravitelj stroja na brodu sa strojem porivne snage do 500
kW u nacionalnoj plovidbi i ribarskog broda u ZERP-u ili upravitelj stroja na
brodu sa strojem porivne snage do 350 kW u nacionalnoj plovidbi pod uvjetom da:
a. udovoljava propisanim zdravstvenim uvjetima.
2. Svjedodžbu o osposobljenosti za časnika stroja odgovornog za stražu u
strojarnici na ribarskom brodu sa strojem porivne snage do 1500 kW (R-HR VI/6)
može steći časnik stroja odgovornog za stražu u strojarnici sa strojem porivne
snage do 1000 kW u nacionalnoj plovidbi i ribarskog broda u ZERP-u ili časnik
stroja na brodu sa strojem porivne snage do 750 kW u nacionalnoj plovidbi ili
brodski strojovođa s 5 godina plovidbene službe u tom zvanju pod uvjetom da
posjeduje:
a. najmanje 12 mjeseci potvrđene plovidbene službe u službi stroja ostvarene u
posljednjih 5 godina i
b. udovoljava propisanim zdravstvenim uvjetima.
3. Svjedodžbu o osposobljenosti za upravitelja stroja na ribarskom brodu sa
strojem porivne snage do 1500 kW (R-HR VI/7) može steći upravitelj stroja na
brodu sa strojem porivne snage od 3000 kW ili jačim ili drugi časnik stroja na
brodu sa strojem porivne snage od 3000 kW ili jačim ili drugi časnik stroja na
brodu sa strojem porivne snage do 3000 kW ili upravitelj stroja na brodu sa
strojem porivne snage do 3000 kW ili časnik stroja odgovoran za stražu u
strojarnici sa strojem porivne snage od 750 kW ili jačim (STCW III/1) ili
upravitelj stroja sa strojem porivne snage do 1000 kWu nacionalnoj plovidbi i
ribarskog broda u ZERP-u (HR III/26) ili upravitelj stroja na brodu sa strojem
porivne snage do 750 kW u nacionalnoj plovidbi ili brodski strojovođa s 5 godina
plovidbene službe u tom zvanju pod uvjetom da posjeduje:
a. najmanje 12 mjeseci potvrđene plovidbene službe u službi stroja ostvarene u
posljednjih 5 godina i
b. udovoljava propisanim zdravstvenim uvjetima.
(2) Svjedodžba o osposobljenosti iz stavka 1. ovog članka izdat će se pomorcu
koji pored uvjeta iz stavka 1. ovog članka ispunjava sljedeći uvjet:
– posjeduje valjano uvjerenje o stručnoj osposobljenosti za obavljanje
gospodarskog ribolova na moru sukladno odgovarajućim propisima.
(3) Uvjet potvrđene plovidbene službe u trajanju od najmanje 12 mjeseci u
posljednjih 5 godina iz stavka 1. ovog članka može se zamijeniti polaganjem
ispita prema programu i na način kako je propisano u Prilogu C 37 ovog
Pravilnika.

Članak 122.

(1) Pomorci koji su po dosadašnjim propisima stekli ove svjedodžbe o dopunskoj
osposobljenosti, danom stupanja na snagu ovoga Pravilnika mogu steći sljedeće
svjedodžbe o osposobljenosti:
1. za upravljanje gašenjem požara priznat će se pomorcu koji ima svjedodžbu o
osposobljenosti za obavljanje poslova protupožarne zaštite, te uvjerenje o
položenom ispitu prve pomoći ili svje­dodžbu iz članka 57. ovog Pravilnika.
Pomorac koji je stekao svjedodžbu o osposobljenosti za obavljanje poslova
protupožarne zaštite prije stupanja na snagu ovog Pravilnika ne mora pohađati
program protupožarne zaštite radi stjecanja svjedodžbe iz članka 11. ovog
Pravilnika;
2. za osnovnu osposobljenost za rad na tankerima priznat će se pomorcu koji ima
svjedodžbu o osposobljenosti za obavljanje poslova u vezi sa sigurnošću tankera;
3. za rad na tankerima za ulje priznat će se pomorcu koji ima svjedodžbu o
osposobljenosti za obavljanje poslova u vezi sa sigurnošću tankera, svjedodžbu o
osposobljenosti za obavljanje poslova pranja tankova sirovom naftom, svjedodžbu
o osposobljenosti za obavljanje poslova rukovanja uređajima za inertni plin i
najmanje šest mjeseci plovidbene službe na tankerima za ulje;
4. za rad na tankerima za prijevoz kemikalija priznat će se pomorcu koji ima
svjedodžbu o osposobljenosti za obavljanje poslova u vezi sa sigurnošću tankera,
svjedodžbu o osposobljenosti za obavljanje poslova u vezi sa sigurnošću na
tankerima za prijevoz kemikalija i najmanje šest mjeseci plovidbene službe na
tankerima za prijevoz kemikalija;
5. za rad na brodovima za prijevoz ukapljenih plinova priznat će se pomorcu koji
ima svjedodžbu o osposobljenosti za obav­ljanje poslova u vezi sa sigurnošću
tankera, svjedodžbu o osposobljenosti za obavljanje poslova na brodovima za
prijevoz ukapljenih plinova i najmanje šest mjeseci plovidbene službe na
brodovima za prijevoz ukapljenih plinova;
6. za rukovanje brodicom za spašavanje i spasilačkom brodicom osim brze
spasilačke brodice priznat će se pomorcu koji ima svjedodžbu o osposobljenosti
za rukovanje sredstvima za spašavanje;
7. za pružanje prve medicinske pomoći priznat će se pomorcu koji je tijekom
naobrazbe završio program jednakovrijedan izobrazbi propisanoj u članku 57. ovog
Pravilnika;
8. za pružanje medicinske skrbi na brodu priznat će se pomorcu koji je tijekom
srednjoškolske ili visokoškolske naobrazbe nautičkog smjera završio program
jednakovrijedan izobrazbi propisanoj u članku 58. ovoga Pravilnika;
9. o osposobljenosti za rad s opasnim teretima priznat će se pomorcu koji ima
uvjerenje o osposobljenosti za rad s opasnim teretima.
(2) Svjedodžba iz članka 11. ovoga Pravilnika izdat će se pomorcu bez polaganja
ispita, ako na dan stupanja na snagu ovoga Pravilnika ima Svjedodžbu o
osposobljenosti za obavljanje poslova rukovanje sredstvima za spašavanje,
svjedodžbu o osposobljenosti za obavljanje poslova protupožarne zaštite i
najmanje jednu godinu priznate plovidbene službe u zadnjih pet godina. Pomorac
koji na dan stupanja na snagu ovog Pravilnika imao svjedodžbu o ospo­sobljenosti
za obavljanje poslova rukovanja sredstvima za spašavanje ne mora pohađati
program osobnog preživljavanja, radi stjecanja svjedodžbe iz članka 11.
Pravilnika.
(3) Pomorcima kojima za stjecanje svjedodžbi iz točaka 3., 4. i 5. ovoga članka
nedostaje svjedodžba o osposobljenosti za obavljanje poslova u svezi sa
sigurnošću tankera stečena u skladu s dosadašnjim propisima, ista se može
zamijeniti svjedodžbom o osnovnoj osposobljenosti za rad na tankerima, stečenom
prema uvjetima propisanim u članku 51. ovog Pravilnika.

Članak 123.

Pomorac koji je do stupanja na snagu ovog Pravilnika stekao svjedodžbu o
osnovnoj osposobljenosti za rad na tankerima za ulja, ili Svjedodžbu o osnovnoj
osposobljenosti za rad na tankerima za prijevoz kemikalija ili svjedodžbu o
osnovnoj osposobljenosti za rad na tankerima za prijevoz ukapljenih plinova može
steći svjedodžbu iz članka 51. ovog Pravilnika.

Članak 124.

Pomorci koji su sukladno ranijim propisima stekli zvanje brodskoga kuhara ili su
prije stupanja na snagu ovog Pravinika obavljali poslove brodskog kuhara mogu
steći svjedodžbu o osposobljenosti iz članka 39. ovog Pravilnika uz uvjet
udovoljavanja uvjetima zdravstvene sposobnosti.

Članak 125.

(1) Pomorac koji je do stupanja na snagu ovog Pravilnika stekao svjedodžbu o
osposobljenosti za mornara motoristu može je zamijeniti za Svjedodžbu o
osposobljenosti za zapovjednika broda do 50 BT u nacionalnoj plovidbi i
Svjedodžbu o osposobljenosti za upravitelja stroja na brodu sa strojem porivne
snage do 500 kW u nacionalnoj plovidbi.
(2) Pomorac koji je do stupanja na snagu ovog Pravilnika stekao svjedodžbu o
osposobljenosti za upravitelja stroja na brodu sa strojem porivne snage do 750
kW u nacionalnoj plovidbi (HR III/26) može je zamijeniti za Svjedodžbu o
osposobljenosti za upravitelja stroja na brodu sa strojem porivne snage do 1000
kW u nacionalnoj plovidbi (HR III/26).
(3) Pomorac koji je do stupanja na snagu ovog Pravilnika stekao svjedodžbu o
osposobljenosti za časnika stroja na brodu sa strojem porivne snage do 750 kW u
nacionalnoj plovidbi (HR III/25) može je zamijeniti za Svjedodžbu o
osposobljenosti za časnika stroja na brodu sa strojem porivne snage do 1000 kW u
nacionalnoj plovidbi (HR III/25).
(4) Pomorac koji je do stupanja na snagu ovog Pravilnika stekao svjedodžbu o
osposobljenosti za upravitelja stroja na brodu sa strojem porivne snage do 350
kW u nacionalnoj plovidbi (HR III/24) može je zamijeniti za Svjedodžbu o
osposobljenosti za upravitelja stroja na brodu sa strojem porivne snage do 500
kW u nacionalnoj plovidbi (HR III/24).
(5) Svjedodžba o osposobljenosti iz stavka 1., 2., 3. i 4. ovog članka izdat će
se pomorcu koji posjeduje potvrđenu plovidbenu službu u trajanju od najmanje 12
mjeseci u posljednjih 5 godina.
(6) Uvjet iz stavka 5. ovog članka može se zamijeniti polaganjem ispita prema
programu i na način kako je propisano u Prilogu C 37 ovog Pravilnika.

Članak 126.

Pomorac koji je do primjene članka 66. ovog Pravilnika stekao Svjedodžbu o
osposobljenosti za časnika odgovornog za sigurnosnu zaštitu broda može je
zamijeniti za Svjedodžbu o osposobljenosti za časnika odgovornog za sigurnosnu
zaštitu broda (STCW VI/5) najkasnije do 1. srpnja 2009. godine pod uvjetom da:
je ostvario najmanje 3 mjeseca potvrđene plovidbene službe na poslovima časnika
odgovornog za sigurnosnu zaštitu broda u posljednje 3 godine ili
je obavljao poslove koji svojim svojstvima odgovaraju poslovima časnika
odgovornog za sigurnosnu zaštitu broda u trajanju od najmanje 3 mjeseca u
posljednje 3 godine o čemu posjeduje odgovarajuće dokaze.

Članak 127.

Pomorska učilišta kojima je povjereno održavanje izobrazbe, ovlaštena su
održavati izobrazbu do isteka roka valjanosti rješenja o povjeravanju izobrazbe
pomoraca donijeta temeljem ranijeg Pravilnika.

Članak 128.

(1) Imenovanje članova ispitnih povjerenstava izdano sukladno ranijem propisu
ostaje na snazi do isteka roka valjanosti.
(2) Svjedodžbe o osposobljenosti izdane sukladno ranijim propisima ostaju na
snazi do isteka roka njihove valjanosti.

Članak 129.

(1) Danom stupanja na snagu ovog Pravilnika sljedeće svjedodžbe o
osposobljenosti ostaju valjane do isteka roka valjanosti:
zapovjednik broda do 200 BT u nacionalnoj plovidbi i zapovjednik ribarskog broda
u ZERP-u (HR III/14);
upravitelj stroja na brodu sa strojem porivne snage do 1000 kW u nacionalnoj
plovidbi i ribarskog broda u ZERP-u (HR III/26);
časnik stroja na brodu sa strojem porivne snage do 1000 kW u nacionalnoj
plovidbi i ribarskog broda u ZERP-u (HR III/25) i
upravitelj stroja na brodu sa strojem porivne snage do 500 kW u nacionalnoj
plovidbi i ribarskog broda u ZERP-u (HR III/24).
(2) U postupku obnove nositeljima svjedodžbi iz stavka 1. ovog članka izdat će
odgovarajuće svjedodžbe iste oznake sukladno odredbama ovog Pravilnika.

Članak 130.

Pomorska učilišta moraju udovoljiti zahtjevima ovog Pravilnika u pogledu
tehničke opremljenosti sukladno rokovima utvrđenim u Prilogu H koji je sastavni
dio ovog Pravilnika.

Članak 131.

(1) Danom stupanja na snagu ovoga Pravilnika prestaje vrijediti Pravilnik o
zvanjima i svjedodžbama o osposobljenosti pomoraca (»Narodne novine«, br.
91/2005).
(2) Članak 66. ovog Pravilnika primjenjuje se od 1. siječnja 2008. godine.
(3) Primjenom članka 66. ovog Pravilnika prestaje primjena članka 65. ovog
Pravilnika.
(4) Odredbe dijela III. glave VI., članak 120. i 121. ovog Pravilnika
primjenjuju se najkasnije u roku od 6 mjeseci od dana stupanja na snagu ovog
Pravilnika.

Članak 132.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/06-02/52
Urbroj: 530-04-07-19
Zagreb, 27. travnja 2007.

Ministar
**Božidar Kalmeta**, v. r.

![](dodatni/351419.gif)

![](dodatni/351420.gif)

![](dodatni/351421.gif)

![](dodatni/351422.gif)

![](dodatni/351423.gif)

![](dodatni/351424.gif)

![](dodatni/351425.gif)

![](dodatni/351426.gif)
![](dodatni/351427.gif)
![](dodatni/351428.gif)
![](dodatni/351429.gif)

[PRILOG C](dodatni/299782.htm)

[PRILOG D](dodatni/299783.htm)

PRILOG E

[I. dio](dodatni/299784.htm)

[II. dio](dodatni/299785.htm)

Pravilnik, NN 50/2007-1673
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)